Taklimat untuk putuskan tarikh peralihan ke fasa endamik minggu depan

KUALA LUMPUR, 17 Januari - Kementerian Kesihatan (KKM), Kementerian Luar Negeri (MOFA) dan beberapa pihak yang berkaitan akan menyampaikan taklimat dalam mesyuarat kuartet COVID-19 minggu depan sebelum sebarang ketetapan mengenai pengisytiharan "Peralihan ke Endemik” diputuskan.Menteri Kanan Pertahanan Datuk Seri Hishammuddin Tun Hussein berkata, taklimat itu melibatkan laporan situasi semasa banjir dan jangkitan varian Omicron daripada pihak-pihak berkenaan yang telah ditangguhkan sebelum ini.“Kita tangguh (sebelum ini) sebab saya nak terima laporan kesan daripada banjir, varian Omicron COVID-19 dan pengembara yang kembali ke tanah air, khususnya dari Arab Saudi terlebih dahulu. “Pada Mesyuarat kuartet minggu depan saya akan menerima taklimat daripada KKM, MOFA dan pihak-pihak lain untuk kita bentang pada jawatankuasa khas yang dipengerusikan Perdana Menteri (Datuk Seri Ismail Sabri Yaakob) sebelum keputusan tarikh sebenar kita beralih ke fasa endamik ditetapkan,” katanya dalam sidang media selepas majlis amanat kementeriannya hari ini.Katanya keputusan fasa peralihan ke endamik tidak akan dilakukan secara semberono dan penangguhan fasa itu melibatkan tempoh dua hingga tiga minggu dari tarikh asal, iaitu minggu pertama Januari. Sebelum ini Hishammuddin dilaporkan berkata kerajaan memutuskan menangguh sementara pengumuman fasa itu berikutan peningkatan penularan kes varian Omicron COVID-19 dalam negara.Sementara itu, berhubung kemungkinan Pilihan Raya Negeri (PRN) Johor diadakan dalam situasi pandemik yang masih melanda negara, Ahli Parlimen Sembrong itu berkata pandangan KKM perlu diambil kira sebelum sebarang keputusan berkaitan PRN negeri dibuat. Selain itu katanya PRN di Sabah, Melaka dan Sarawak perlu dijadikan sandaran dan iktibar agar PRN Johor berjalan dengan selamat, sekiranya ia benar-benar diadakan. “Bukan untuk saya tentukan. Apabila ia diputuskan nanti, tugas kita di kuartet sebagai menteri yang mengkoordinasikan COVID-19 antara kementerian, saya terpaksa untuk bawa bersama kepimpinan negeri Johor untuk apa jua keputusan,” katanya. Desas-desus mengenai kemungkinan PRN di Johor telah kedengaran sejak minggu lepas.Kerajaan Johor ketika ini memiliki majoriti tipis satu kerusi dengan memiliki 28 kerusi Dewan Undangan Negeri (DUN) berbanding 27 di blok pembangkang, dan kedudukannya dianggap 'goyah' selepas kematian bekas Menteri Besar yang juga Ahli Dewan Undangan Negeri Kempas Allahyarham Datuk Osman Sapian.


Tabung Persaraan LTAT, kerajaan beri jaminan penuh

KUALA LUMPUR, 17 Januari- Kerajaan memberi jaminan sepenuhnya kepada Tabung Persaraan Lembaga Tabung Angkatan Tentera (LTAT).Menteri Kanan Pertahanan, Datuk Seri Hishammuddin Tun Hussein berkata, cadangan dasar pindaan Akta Tabung Angkatan Tentera telah dibentangkan pada mesyuarat kabinet minggu lalu dan diluluskan secara prinsip.Jelasnya dasar itu akan dibawa ke parlimen untuk dipinda pada tahun ini."Saya akan beri perhatian penuh kepada cadangan pindaan ini sehingga ia lulus dan dilaksanakan. Ini jaminan saya"."Apabila pindaan ini dilaksanakan, ia bukan sahaja akan memelihara tabung persaraan anggota, tetapi juga akan membolehkan LTAT terus memacu agenda transformasi mereka," katanya ketika berucap dalam Majlis Amanat Tahun Baharu Menteri Kanan Pertahanan di Wisma Perwira ATM, di sini.Beliau turut menyeru kepimpinan LTAT untuk meneruskan usaha supaya pelaburan yang dilaksanakan LTAT memenuhi keperluan dan amalan terbaik semasa serta dapat memberi pulangan yang stabil, kompetitif dan mampan; sama seperti institusi persaraan lain.


Pesara guru wanita kerugian RM100,000

ALOR SETAR, 17 Januari - Seorang pesara guru wanita mengalami kerugian sebanyak RM100,000 selepas diperdaya sindiket penipuan dalam talian yang menyamar sebagai ejen insurans.Mangsa menerima panggilan pada 3 Januari lalu daripada seorang individu yang mengaku seorang ejen insurans dari Kuala Lumpur berhubung satu kemalangan melibatkan mangsa dan tuntutan insurans yang dibuat mangsa.Ketua Jabatan Siasatan Jenayah Komersil (IPK) Kedah Supritendan Elias Omar berkata, hasil siasatan mendapati suspek memaklumkan mangsa yang berasal dari Sibu, Sarawak dan menetap di Changlun, Kedah terlibat dengan kes penggubahan wang haram. "Mangsa diminta untuk memberikan 16 digit nombor yang tertera pada kad ATM akaun tempatan miliknya serta butiran perbankan atas talian untuk tujuan siasatan dan mangsa perlu menunggu selama tiga minggu. Namun mangsa berasa curiga dan telah membuat semakan mendapati wang dari akaunnya telah berkurangan iaitu terdapat pindahan wang sebanyak RM100,000 dari akaun milik mangsa ke akaun pihak ketiga secara berperingkat," kata Elias dalam satu kenyataan.Suspek juga mengatakan waran tangkap telah dikeluarkan dan bagi mengelakkan mangsa ditangkap oleh pihak polis, mangsa perlu lapor setiap dua jam kepada suspek melalui aplikasi Whatsapp. Dipercayai 2 lelaki Melayu adalah suspek merupakan pemilik akaun."Ekoran daripada kejadian tersebut satu kertas siasatan telah dibuka di bawah Seksyen 420 Kanun Keseksaan iaitu menipu dengan curangnya mendorong supaya harta diserahkan yang membawa kepada hukuman 10 tahun penjara dan dengan sebat, dan boleh juga dikenakan denda," katanya lagi.Pihak polis ingin menasihatkan orang ramai agar jangan sesekali percaya sepenuhnya sebarang panggilan yang mengaku dari mana-mana Jabatan Kerajaan atau institusi kewangan.Sebaliknya orang ramai dinasihatkan untuk menghubungi sendiri ke Jabatan berkenaan untuk pengesahan. Sebelum membuat sebarang bayaran orang ramai boleh membuat semakan status akaun di laman sesawang http://ccid.rmp.gov.my>semakmule. Sebarang kemusykilan atau pertanyaan, orang ramai boleh menghubungi CCIS Response Center di talian 03-26101559 / 1599.


Banjir: Nilai kerugian cecah sehingga RM6.5 bilion

SEPANG, 17 Januari- Nilai kerugian keseluruhan akibat banjir besar melanda beberapa negeri pada Disember lalu dianggarkan mencecah antara RM5.3 hingga RM6.5 bilion.Menteri di Jabatan Perdana Menteri (Ekonomi), Datuk Seri Mustapa Mohamed berkata, daripada jumlah itu, kerosakan kediaman merekodkan kerugian tertinggi iaitu antara RM1.2 hingga RM1.4 bilion.Beliau berkata, jumlah itu dikenal pasti berdasarkan dapatan awal Kaji Selidik Penilaian Impak Bencana Banjir dilaksanakan Jabatan Perangkaan Malaysia (DOSM) "Dalam merasai dugaan yang dihadapi ini, kerajaan melalui DOSM telah mengambil inisiatif menyediakan kajian menyeluruh impak banjir yang berlaku di negeri-negeri yang terkesan banjir," katanya ketika berucap pada Majlis Pelancaran Pelaksanaan Survei Pendapatan dan Perbelanjaan Isi Rumah dan Kemudahan Asas (HIES/ BA) 2022 di Dewan Serbaguna, Bandar Baru Salak Tinggi, di sini.Katanya, selain kemusnahan aset awam, kerosakan tempat kediaman dan kenderaan mencatat jumlah kedua tertinggi yang masing-masing melibatkan kerugian RM1.4 dan RM1.3.3 bilion.Manakala, kerosakan sektor pembuatan dianggar berjumlah RM1 bilionSementara, kerosakan premis perniagaan melibatkan RM600 juta serta pertanian berjumlah RM49.9 juta.Banjir pada hujung tahun lalu menyaksikan tidak kurang lapan negeri terjejas iaitu Perak, Selangor, Kuala Lumpur, Negeri Sembilan, Melaka, Kelantan, Terengganu dan Pahang.Pada satu ketika hampir 63,000 orang daripada lebih 14,000 buah keluarga dipindahkan ke ratusan Pusat Pemindahan Sementara (PPS).


Rumah anak yatim terbakar, 32 kanak-kanak berjaya diselamatkan

KUALA LUMPUR, 17 Januari- Sebahagian asrama dan stor simpanan barang di sebuah rumah anak yatim di Taman Air Panas, Setapak di sini musnah terbakar, awal pagi tadi.Pusat Gerakan Operasi Kuala Lumpur menerima panggilan kecemasan pada pukul 1.30 pagi. Komander Operasi, Ahmad Daniel Ahmad Kamal berkata, seramai 26 anggota dari Balai Bomba dan Penyelamat (BBP) Setapak dibantu BBP Wangsa Maju, BBP Hang Tuah, BBP Jalan Tun Razak dan BBP Sentul dikerah ke lokasi kejadian.Kebakaran melibatkan stor simpanan barang yang terletak di belakang asrama di banglo dua tingkat. “Menurut penjaga rumah itu, kesemua penghuni telah dikeluarkan sebelum pasukan bomba tiba di lokasi. “Jumlah penghuni yang terlibat adalah 12 kanak-kanak lelaki , 20 kanak-kanak perempuan, selain 5 penjaga terdiri daripada dua lelaki dan tiga wanita,” katanya dalam kenyataan hari ini. Jelas Ahmad Daniel, stor tersebut hampir musnah dengan 80 peratus terbakar. “Kebakaran dapat dikawal pada pukul 2.21 pagi dan padam sepenuhnya selepas satu jam kemudian. “Operasi tamat pada 5.48 pagi dan punca kebakaran masih dalam siasatan,” katanya.


RM680 juta untuk seragam harga barang, subsidi tepung

KOTA KINABALU, 17 Januari - Kerajaan memperuntukkan RM680 juta untuk Program Penyeragaman Harga, Program Penstabilan Harga dan Subsidi Tepung Gandum Kegunaan Am tahun ini, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.Beliau berkata RM240 juta daripada jumlah berkenaan adalah untuk melaksanakan Program Penyeragaman Harga yang melibatkan Pengedaran Barang Perlu, Gas Petroleum Cecair dan Community Drumming.“Sejumlah RM400 juta untuk Program Penstabilan Harga Minyak Masak dan RM40 juta untuk Subsidi Tepung Gandum Kegunaan Am,” katanya kepada pemberita selepas melancarkan Sistem Ulang siar Bersama Dewan Bandaraya Kota Kinabalu (DBKK) di Pasar Besar Kota Kinabalu di sini pagi tadi.Turut hadir Menteri Pembangunan Masyarakat dan Kesejahteraan Rakyat Sabah Datuk Shahelmey Yahya, Pengarah Kementerian Perdagangan Dalam Negeri dan Hal Ehwal Pengguna (KPDNHEP) Sabah Georgie Abas dan Mayor Bandaraya Kota Kinabalu Datuk Noorliza Awang Alip.Mengulas lanjut, Nanta berkata melalui program berkenaan kerajaan akan menanggung kos pengangkutan dan penghantar barang untuk membawa tujuh barangan kawalan dari pembekal di bandar ke kawasan-kawasan pedalaman terpilih.“Program ini merangkumi Program Pengedaran Barang Perlu (beras, gula putih paket 1 kilo (kg), tepung gandum kegunaan am paket 1kg/ tepung gandum bukan kegunaan am paket 1kg, minyak masak paket 1kg/ botol 1 liter), Gas Cecair Petroleum (LPG) dan Community Drumming (Petrol RON95 dan Diesel).“Tanpa program ini, barang-barang tersebut pastinya terpaksa dijual mahal kerana faktor pengangkutan dan transporter yang kini ditanggung oleh kerajaan,” katanya.Beliau berkata program yang dilaksanakan oleh kerajaan itu dapat memastikan barangan berkenaan dijual mengikut harga yang ditetapkan kerana kos-kos penghantaran telah ditanggung oleh kerajaan.“Saya telah melawat POS (Point of Sales) di Pulau Bum-Bum, POS Mayok, POS Amin dan POS Charleys di Kundasang untuk melihat sendiri bagaimana barang-barang tersebut dihantar oleh transporter, direkod dan dijual untuk dinikmati penduduk setempat dengan harga sama dinikmati di bandar-bandar di Malaysia.“Sebanyak 845 POS diwujudkan di Sabah dan jumlah keseluruhan POS di seluruh negara adalah 2,005,” tambahnya.Sementara itu, mengulas mengenai program pelancaran sistem itu, Nanta berkata alat ulang siar yang dipasang di pasar akan menjadi rujukan dan saluran advokasi berkenaan norma baharu dan maklumat berguna lain untuk masyarakat.“Sehingga kini, KPDNHEP telah memasang 6 unit iaitu di Pasar Utama Pekan Rabu Kedah, Pasar Chowrasta GeorgeTown, Pasar Payang Kuala Terengganu, Pasar Utama Siti Khadijah Kota Bharu, Pasar Besar Satok Kuching, Pasar Tamu Kapit dan kini di Pasar Besar Kota Kinabalu.- BERNAMA


Jumlah penduduk terjejas banjir kekal 74 orang pagi ini

JOHOR BAHRU 17 Januari - Jumlah penduduk terjejas banjir yang berada di Pusat Pemindahan Sementara (PPS) di Segamat kekal 74 orang daripada 22 keluarga setakat pukul 8 pagi.Pengerusi Jawatankuasa Kesihatan dan Alam Sekitar negeri R. Vidyananthan berkata, satu PPS iaitu Sekolah Agama Gemereh yang dibuka sejak 9 Januari lepas masih beroperasi melibatkan penduduk terjejas dari Kampung Gemereh akibat banjir termenung. Beliau berkata cuaca di sembilan daerah yang lain dilaporkan cerah, manakala Mersing mendung ketika ini. "Bagaimanapun, penduduk yang tinggal berhampiran Sungai Bekok, Empangan Bekok di Batu Pahat dinasihatkan agar berjaga-jaga memandangkan sungai tersebut kekal pada tahap waspada dengan bacaan 16.36 meter," katanya dalam kenyataan hari ini. Segamat merupakan daerah terawal terjejas dengan kejadian banjir tahun ini yang mencatatkan penerimaan hujan paling banyak di Johor berdasarkan bacaan taburan hujan yang direkodkan oleh stesen pencerapan bagi tempoh 26 Disember hingga 1 Januari lepas.- BERNAMA


40 peratus populasi dewasa negara sudah terima dos penggalak

KUALA LUMPUR, 17 Januari- Sebanyak 9,364,326 individu atau 40 peratus daripada populasi dewasa di negara ini telah menerima dos penggalak vaksin COVID-19, setakat 11.59 malam tadi.Berdasarkan data Kementerian Kesihatan (KKM) menerusi laman COVIDNOW, daripada jumlah itu sebanyak 145,922 dos penggalak diberikan semalam.Selain itu, seramai 22,903,466 individu atau 97.8 peratus daripada populasi dewasa negara telah melengkapkan vaksinasi manakala 23,183,820 individu atau 99 peratus menerima sekurang-kurangnya satu dos vaksin COVID-19.Bagi remaja berusia 12 hingga 17 tahun pula, sebanyak 2,773,734 atau 88.1 peratus daripada kumpulan itu telah lengkap menerima vaksin COVID-19 manakala 2,861,589 atau 90.9 peratus menerima sekurang-kurangnya satu dos vaksin.Dalam pada itu, 147,655 dos suntikan vaksin diberikan semalam menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 60,884,363.Sementara itu, menurut portal Github KKM, 12 kes kematian direkodkan semalam. - BERNAMA


SOP sambutan Thaipusam di Kuil Sri Subramaniar Swamy Batu Caves diperketat

GOMBAK, 17 Januari -Pematuhan Prosedur Operasi Standard (SOP) bagi sambutan Thaipusam di Kuil Sri Subramaniar Swamy Batu Caves esok, diperketat mengikut seperti yang digariskan kerajaan.Penganut hindu yang ingin membawa "Paal Koodam" perlu berdaftar dengan pihak pengurusan kuil dan perlu mendapatkan pas khas.Tinjauan RTM seawal 8 pagi mendapati pengunjung berbilang bangsa juga tidak melepaskan peluang melihat sendiri suasana sambutan di sini dan masing-masing mematuhi SOP ditetapkan.Selain pihak pengurusan kuil, anggota keselamatan seperti Polis Diraja Malaysia (PDRM) dan Jabatan Sukarelawan Malaysia (RELA) turut terlibat dalam memantau pergerakan orang ramai di lokasi berkenaan.Kementerian Kesihatan juga turut mendirikan sebuah Pusat Kesihatan Sementara di perkarangan kuil.


Lang Tengah Turtle Watch lancar Kempen Sarang Penyu

KUALA TERENGGANU, 17 Januari - Pertubuhan Pemuliharaan Alam Sekitar, Lang Tengah Turtle Watch (LTTW) menganjurkan Kempen Penajaan Sarang Penyu Tahun 2022 bagi meningkatkan kesedaran orang ramai agar tidak memakan telur penyu dan memboikot penjualannya di pasaran.Pengurus Projek Lapangan LTTW Yasmin Rizal berkata kempen itu juga adalah sebagai antara usaha untuk memupuk kesedaran masyarakat dalam pemuliharaan penyu, di samping mengumpul dana dengan menggalakkan orang ramai menaja satu atau lebih sarang telur penyu. "Program penajaan sarang penyu dengan kerjasama Universiti Putra Malaysia (UPM) itu dapat memastikan telur penyu menetas dengan selamat di dalam pusat penetasan, serta menyediakan peluang kepada pemajak telur penyu tempatan yang berlesen untuk menjana pendapatan."Dana yang disumbangkan akan digunakan untuk membeli telur penyu daripada pemajak berlesen dan digunakan sepenuhnya bagi tujuan pemuliharaan penyu," katanya dalam kenyataan di sini, hari ini.Menurutnya setiap sarang yang ditaja dapat menyelamatkan sehingga 150 ekor penyu dan selepas anak penyu menetas, ia akan dilepaskan semula ke lautan.Yasmin berkata tanpa perlindungan sewajarnya, sarang penyu berisiko diburu untuk penjualan telur sama ada di pasaran sah atau haram, menyebabkan bilangan penyu semakin merosot dan akhirnya akan pupus. "Dengan setiap tajaan sarang penyu, LTTW juga akan memaklumkan penaja tentang situasi terkini sarang yang ditaja seperti bilangan telur, jangkaan masa untuk anak-anak penyu menetas, dan peratus yang berjaya menetas dan dilepaskan kembali ke lautan," katanya. Katanya maklumat lanjut boleh didapati di https://www.langtengahturtlewatch.org/adoptions/ dan bagi individu yang berminat menjadi penaja sarang, boleh layari http://tinyurl.com/AdoptionFormLTTW.Menurut Yasmin untuk rekod, LTTW telah berjaya menyelamatkan lebih 80,000 telur penyu agar dan hijau serta tuntung laut daripada dijual di pasaran sejak 2016 hingga 2021. "Usaha pemuliharaan oleh LTTW ini telah membantu meningkatkan jumlah penyu agar, penyu hijau dan tuntung laut yang terancam di Terengganu," katanya.- BERNAMA


NGO Kedah tampil bantu penduduk terjejas banjir di Pahang dan Selangor

PENDANG, 17 Januari - Beberapa pertubuhan Badan Bukan Kerajaan (NGO) di Kuala Kedah mengambil inisiatif menghulurkan bantuan kepada penduduk yang terjejas banjir di negeri Pahang dan Selangor.Lebih 3 tan metrik bekalan makanan dan barangan keperluan asas akan dihantar ke kedua-dua negeri berkenaan dalam tempoh terdekat. Pengerusi Pertubuhan Generasi Gemilang Kuala Kedah Datuk Abdul Mutalib Harun berkata, bantuan tersebut meliputi makanan kering, beras, peralatan keperluan diri dan keperluan kanak-kanak. Kesemua barangan tersebut hasil sumbangan orang ramai kepada penduduk terjejas melalui Persatuan Veteran Angkatan Tentera Malaysia (PVATM) Parlimen Kuala Kedah."Inilah antara sumbangan Keluarga Malaysia di kawasan Kuala Kedah ini kepada saudara-saudara kita di negeri-negeri yang terlibat banjir, kita akan salurkan bantuan ini secepat mungkin dalam masa empat atau lima hari. Kita dalam proses ada lagi bantuan ataupun sumbangan yang akan diberikan oleh pihak-pihak NGO dan juga penduduk tempatan," kata Abdul Mutalib selepas menghadiri Karnival Keluarga Malaysia Parlimen Kuala Kedah disini.


Thaipusam: Kuil Sri Subramaniar Swamy, Batu Caves mula jadi tumpuan penganut Hindu

BATU CAVES, 17 Januari - Kuil Sri Subramaniar Swamy, Batu Caves, di sini yang menjadi lokasi tumpuan utama setiap kali Thaipusam, mula dipenuhi penganut Hindu yang hadir menunaikan nazar dan sembahyang hari ini menjelang perayaan itu esokTinjauan wartawan RTM mendapati penganut Hindu mulai hadir bagi menunaikan nazar dan sembahyang. Selain penganut Hindu, kuil tersebut turut dikunjungi individu pelbagai latar belakang.Menurit Pegawai Informasi Pejabat Batu Caves K. Tamilvaani pihaknya menerima kehadiran pengunjung seawal Sabtu lalu. "Pihak kami juga akan sentiasa membuat pengumuman dari semasa ke semasa, untuk orang ramai agar sentiasa memakai pelitup muka dan menjaga jarak, serta kerja-kerja sanitasi akan dilakukan bagi setiap sesi sembahyang yang diadakan," katanya.Keadaan bagaimanapun adalah terkawal dengan prosedur operasi standard (SOP) dipatuhi.Berbeza sebelum ini, hanya beberapa gerai menjual bunga untuk upacara sembahyang dan gerai makanan dibuka di perkarangan kuil.Bagi memastikan Prosedur Operasi Standard (SOP) dipatuhi, hanya 500 orang dibenarkan masuk ke kawasan kuil pada satu-satu masa.Ketua Polis Selangor Datuk Arjunaidi Mohamed memaklumkan 1,500 anggota polis ditugaskan memantau keadaan."Secara keseluruhan seramai 1,500 kekuatan anggota polis terlibat dan kami juga dibantu agensi lain seperti Jabatan Bomba dan Penyelamat, Majlis Daerah Selayang dan Kementerian Kesihatan," kata Arjunaidi.


MRS diiktiraf  badan pelesenan kutipan royalti penggiat seni muzik tempatan Sabah

KOTA KINABALU, 17 Januari - Kementerian Perdagangan Dalam Negeri dan Hal Ehwal Pengguna (KPDNHEP) mengiktiraf Music Rights Sabah Berhad (MRS) sebagai badan pelesenan bagi menjalankan aktiviti kutipan royalti penggiat seni muzik tempatan di Sabah berkuat kuasa 7 Januari lepas.Perkara itu diumumkan Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi pada Majlis Apresiasi Kepenggunaan pada Ahad.Turut hadir Menteri Pembangunan Masyarakat dan Kesejahteraan Rakyat Sabah Datuk Shahelmey Yahya dan Pengarah KPDNHEP Sabah Georgie Abas.Pada majlis itu, Nanta turut menyerahkan sijil badan pelesenan untuk MRS kepada Pengerusi yang juga Pengarah Urusan MRS Asmin Mubin.Bercakap kepada pemberita, Nanta berkata MRS akan menjalankan aktiviti kutipan royalti mewakili penyanyi, pemuzik dalam rakaman lagu, pembikinan video muzik dan syarikat rakaman tempatan melibatkan etnik tempatan Sabah.“Penubuhan dan pengiktirafan MRS sebagai badan pelesenan antara lain akan memberi manfaat kepada ahli-ahlinya dalam menguruskan hak royalti di samping menjaga kebajikan mereka dalam industri muzik.Antara ahli bernaung di bawah badan ini ialah pencipta lagu, penulis lirik, penyanyi, pemuzik dalam rakaman lagu, pembikin video muzik dan syarikat rakaman,” katanya.Nanta berkata MRS merupakan badan pelesenan ketujuh diisytihar Pegawal Hak Cipta di bawah Perbadanan Harta Intelek Malaysia (MyIPO) yang diberi kuasa mengutip royalti muzik dan mengeluarkan lesen penggunaan muzik di khalayak umum khususnya di Sabah.Enam yang lain sebelum ini ialah Music Authors Copyright Protection Berhad (MACP), Public Performance Berhad (PPM), Recording Performers Berhad (RPM), MPLC Sdn Bhd, Malaysia Reprographic Rights Centre Malaysia Berhad (MARC) dan Music Right (Sarawak) Berhad, katanya.- BERNAMA


Penduduk sekitar tapak pelupusan sampah dipindahkan akibat asap busuk

NIBONG TEBAL, 17 Januari- Seramai 400 penduduk daripada 86 keluarga yang tinggal di lokaliti Ladang Byram dan Kampung Kebun Baru dinasihat berpindah buat sementara susulan insiden kebakaran di Tapak Pelupusan Sampah Pulau Burung, di sini pada Rabu lalu.Pengerusi Jawatankuasa Alam Sekitar dan Kebajikan negeri, Phee Boon Poh berkata dua Pusat Pemindahan Sementara (PPS) iaitu Sekolah Kebangsaan Saujana Indah dan Sekolah Kebangsaan Bakap Indah dibuka untuk penduduk terbabit setelah berbincang dengan agensi berkaitan pada 2 petang pada Ahad."Ketua Menteri dan Setiausaha Kerajaan Negeri telah melakukan lawatan di tapak kebakaran seterusnya memberi taklimat kepada agensi terlibat termasuk Polis Diraja Malaysia, Jabatan Bomba dan Penyelamat (JPBM), Angkatan Pertahanan Awam, Kementerian Kesihatan (KKM), Jabatan Alam Sekitar (JAS), Jabatan Kebajikan Masyarakat serta Pejabat Daerah Seberang Perai Selatan untuk melaksanakan urusan pemindahan penduduk terjejas dan bantuan lain," katanya.Beliau berkata pihaknya sedang meneliti dan mengenal pasti bilangan penduduk terjejas untuk dimasukkan ke dalam senarai bagi memudahkan urusan pemindahan dan bantuan."Kita ambil kira segala prosedur operasi standard agar dapat dilaksana dengan teratur supaya semua penduduk terlibat termasuk tempat tinggal mereka kekal selamat dan pihak KKM juga akan membuat saringan terlebih dahulu sebelum penduduk memasuki PPS bagi mengelak sebarang penularan COVID-19 dalam kalangan mereka."Kita juga hanya benarkan satu atau dua orang lelaki dewasa (bagi sebuah keluarga) yang ingin menjaga rumah kerana khuatir akan keselamatan rumah dan mereka perlu buat laporan kepada pihak polis setiap kali keluar masuk di kawasan rumah yang diklasifikasikan sebagai kawasan larangan," katanya.Sementara itu, menurut salah seorang penduduk, K. Mogan Kumar, ini merupakan kali pertama penduduk di kawasan berkenaan menerima arahan berpindah akibat pencemaran udara. Katanya, mereka sudah biasa menghidu bau sampah setiap hari berikutan tapak pelupusan yang terlalu hampir dengan kampung tersebut; namun sejak beberapa hari lalu bau yang dihidu memang agak kuat dan kurang menyenangkan.   "Kami tinggal di sini sudah 40 tahun, tetapi ini kali pertama diarah berpindah, sebelum ini kami biasa nampak asap dan bau busuk dari tapak pelupusan sampah berhampiran tapi kali ini asap bertambah dengan bau lebih kuat, jadi kami ikut nasihat berpindah lebih-lebih lagi untuk keselamatan dan jaminan kesihatan, takut beri kesan pada paru-paru.," katanya.Pada 12 Januari lalu, tapak pelupusan sampah di Jalan Byram, Pulau Burung, Nibong Tebal terbakar dalam kejadian kira-kira pukul 5 petang.Anggaran keluasan tapak pelupusan adalah 16.2 hektar namun anggaran kawasan yang terbakar berkeluasan 6.5 hektar.


PM beri komitmen bantu Rohana

KUALA LUMPUR, 16 Januari -  Perdana Menteri Datuk Seri Ismail Sabri Yaakob memberikan komitmen untuk membantu Rohana Abdullah yang ditinggalkan ketika berusia dua bulan di sebuah tadika di sini, 22 tahun lepas selepas ibunya pulang ke Indonesia.Perkara itu dinyatakan Ismail Sabri menerusi satu video yang dikongsi di laman sosial Setiausaha Akhbarnya Asyraf Afnan Ahmad Murtadza.Menerusi perkongsian itu, perdana menteri yang dilihat berada dalam kenderaan telah menghubungi sendiri Rohana bagi mendapatkan gambaran sebenar mengenai kesulitan yang dihadapi gadis berkenaan.Ismail Sabri berkata beliau mengetahui mengenai kesulitan yang dialami Rohana selepas membaca mengenainya di akhbar.Perdana Menteri berkata pihaknya akan menghubungi Jabatan Pendaftaran Negara bagi membantu urusan dokumentasi Rohana bagi membolehkan dokumen identiti diberikan kepadanya.“Kalau ada apa-apa (perkembangan) nanti, pegawai saya akan hubungi awak,” kata Perdana Menteri menerusi rakaman video berdurasi 1 minit 5 saat itu.Rohana juga didengar mengucapkan terima kasih dan berharap perdana menteri dapat membantunya.Media sebelum ini melaporkan Rohana, 22, ditinggalkan ibunya seorang warga Indonesia dan dijaga selama hampir 20 tahun oleh seorang wanita, Chee Hoi Lan, 83, yang merupakan guru tadika di tempat ibu Rohana bekerja sebagai pekerja pembersihan.Rohana dilaporkan terpaksa berhenti sekolah kerana tidak mempunyai dokumen pengenalan diri serta pernah mengalami kebimbangan (anxiety) akibat daripada masalah yang dihadapinya.Dalam pada itu, menerusi catatan di laman Facebooknya, Ismail Sabri turut mengucapkan terima kasih kepada Chee yang menjaga Rohana dengan penuh kasih sayang.Beliau berkata Rohana dibesarkan dengan baik dan mendapat didikan agama Islam walaupun berbeza agama dengan ibu angkatnya.“Insya-Allah demi masa depan Rohana, saya akan bantu beliau mendapatkan taraf kewarganegaraan dan kad pengenalan.Buat Chee Hoi Lan, terima kasih...salam hormat jua dari saya kerana menjaga Rohana dengan penuh kasih sayang tanpa sempadan,” katanya.- BERNAMA


Bomba halang pemuda cuba bunuh diri, mahu terjun dari Menara Kuala Lumpur

KUALA LUMPUR, 16 Januari - Anggota bomba dan penyelamat bertindak cekap, berjaya menghalang seorang pemuda yang dipercayai cuba terjun dari Sky Deck, Menara Kuala Lumpur di sini, petang tadi.Pusat Gerakan Operasi Kuala Lumpur yang menerima panggilan kecemasan pada pukul 5.11 petang, bertindak menghantar jentera bersama 25 anggota dari Balai Bomba dan Penyelamat (BBP) Hang Tuah dan BBP Pudu ke lokasi.Komander Operasi, Pegawai Bomba Kanan II Omar Che Ku, berkata ketika tiba di lokasi, anggota penyelamat mendapati mangsa yang berusia 21 tahun sedang berdiri di hujung bangunan Sky Deck dipercayai ingin terjun."Selepas hampir 20 minit memujuk dan menenangkan mangsa, lelaki itu berjaya diselamatkan oleh anggota bomba yang bertindak pantas menangkap belakang mangsa ketika dia sedang leka," katanya dalam kenyataan, hari ini.Omar berkata, mangsa kemudian dibawa ke tempat selamat sebelum diserahkan kepada pihak polis untuk tindakan lanjut.


Dua unit rumah pangsa di tingkat empat musnah terbakar

KUALA LUMPUR, 16 Januari- Dua unit kediaman di tingkat empat Blok 8 Rumah Pangsa Dewan Bandaraya Kuala Lumpur (DBKL), Taman Sri Rampai di sini, musnah dalam kebakaran, petang tadi.Pusat Gerakan Operasi Bomba menerima panggilan kecemasan pada pukul 4.06 petang, menggerakkan 44 anggota bersama enam jentera dari Balai Bomba dan Penyelamat (BBP) Wangsa Maju, BBP Keramat, BBP Setapak dan BBP Hang Tuah ke lokasi.Komander Operasi, Penolong Penguasa Bomba Ahmad Daniel Ahmad Kamal, berkata setibanya pasukan bomba di lokasi pada pukul 4.15 petang, api kebakaran sedang marak di dua unit kediaman terbabit."Kebakaran membabitkan kediaman berkeluasan 12 x 12 meter persegi setiap satu dengan unit kediaman pertama musnah seratus peratus, manakala sebuah lagi musnah 60 peratus," katanya dalam kenyataan, hari ini.Katanya lagi, tiada mangsa terbabit dalam kejadian ini dan pihak bomba masih menyiasat punca sebenar kebakaran.Sementara itu, Ketua Polis Daerah Wangsa Maju Supt Ashari Abu Samah berkata, seorang lelaki lelaki berusia 38 tahun ditahan di lokasi kejadian selepas pihaknya menerima maklumat daripada orang awam berhubung kebakaran tersebut pada kira-kira 4.30 petang."Kita menerima maklumat awal berlaku pergaduhan keluarga di lokasi kejadian sehingga menyebabkan suspek disyaki membakar rumahnya sendiri sebelum api merebak ke dua unit rumah."Suspek yang negatif ujian saringan air kencing itu dibawa ke Balai Polis Wangsa Maju untuk tindakan selanjutnya,” katanya.


Isu rumah ibadat dalam gua: Jawatankuasa khas libatkan parti politik

IPOH, 16 Januari-Penubuhan jawatankuasa khas bagi menentukan status rumah ibadat di Perak yang terletak dalam kawasan gua akan turut membabitkan wakil daripada parti politik.  Menteri Besar Perak, Datuk Seri Saarani Mohamad berkata, jawatankuasa itu dikendalikan Pejabat Tanah dan Galian (PTG) serta Pejabat Daerah dan Tanah Kinta dengan turut melibatkan pengurusan rumah ibadat."Jawatankuasa ini akan ada wakil daripada kerajaan dan pembangkang. Saya nak mengelakkan daripada ia dipolitikkan. Ini bukan isu politik jadi kita panggil MCA, MIC, DAP dan Parti Keadilan Rakyat (PKR)"."Kita libatkan juga jabatan teknikal, panggil pengusaha rumah ibadat, kita duduk bincang kerana kita perlu mencari penyelesaian segera, kerana isu keselamatan adalah keutamaan saya," katanya selepas mengadakan lawatan ke Kampung Sri Klebang Tambahan 2, sempena Program Menteri Besar Bersama Rakyat (Mesra) Dewan Undangan Negeri (DUN) Manjoi di sini pada Ahad.Saarani berkata, selepas semua nama itu diterima, jawatankuasa tersebut akan mengadakan perbincangan bagi mencari jalan penyelesaian kepada isu tersebut.Katanya, semua tindakan terhadap isu tersebut akan diambil berasaskan kepada keputusan bersama jawatankuasa berkenaan.

"Perkara ini sekarang di bawah tindakan PTG, saya sudah menghubungi minggu lalu, jadi kita tunggulah.

Saarani dilaporkan berkata, pencerobohan dan kegiatan pembinaan struktur tidak terkawal boleh mengundang ancaman keselamatan termasuk risiko runtuhan memandangkan gua batu kapur sensitif kepada perubahan cuaca.

Beliau berkata, keputusan penubuhan jawatankuasa itu dibuat pada Mesyuarat Majlis Mesyuarat Kerajaan Negeri.


Kerajaan cadang pasang kolar penjejak pada Harimau Malaya

KOTA BHARU, 16 Januari- Kementerian Tenaga dan Sumber Asli bercadang untuk memasang kolar penjejak pada kira-kira 150 ekor Harimau Malaya di seluruh negara untuk memudahkan urusan menjejaki haiwan mamalia itu.Menteri Tenaga dan Sumber Asli, Datuk Seri Takiyuddin Hassan berkata, penggunaan kolar penjejak menggunakan teknologi satelit itu dapat mengesan sekiranya hidupan liar itu berpindah ke kawasan lain atau keluar dari habitat asal."Kita juga telah mengarahkan Jabatan Perlindungan Hidupan Liar dan Taman Negara (Perhilitan) untuk mengkaji penggunaan kolar penjejak berkenaan terhadap Harimau Malaya seperti yang digunakan terhadap gajah liar sebelum ini." "Sekiranya berkesan kita juga mahu gunakan kolar penjejak ini kepada Harimau Malaya supaya boleh jejak keberadaan haiwan tersebut," katanya selepas menyampaikan sumbangan kepada persatuan, badan bukan kerajaan (NGO) dan kelab di Pusat Khidmat Ahli Parlimen Kota Bharu, di sini hari ini.Mengulas lanjut, Takiyuddin yang merupakan Ahli Parlimen Kota Bharu berkata kerajaan memandang serius untuk melindungi Harimau Malaya daripada terancam dan pelbagai tindakan diambil untuk menyeimbangkan kepentingan pembangunan dan kelestarian alam. "Kita sedar tentang perkara ini malahan kita telah mengambil tindakan yang luar biasa untuk menyelamatkan hidupan liar seperti baru-baru ini Perdana Menteri mempengerusikan mesyuarat membincangkan mengenai isu ini selain saya juga telah membawa pindaan Akta Perhilitan pada Disember tahun lalu dengan meningkatkan jumlah denda kepada mereka yang melakukan kesalahan terhadap hidupan liar," katanya.Sementara itu, mengulas mengenai isu harimau berkeliaran di Pos Bihai, Gua Musang baru-baru ini dipercayai aktiviti pembalakan, Takiyuddin berkata setiap kerajaan negeri diberikan kuasa mengikut undang-undang yang telah ditetapkan untuk menebang balak setiap tahun."Kerajaan negeri mempunyai hak untuk berbuat demikian kerana setiap tahun kerajaan negeri diberi kuasa untuk menebang balak menerusi Catuan Tebangan Tahunan (CTT) sebagai sumber ekonomi tetapi perlu ada penanaman semula dan mempunyai kawalan agar tidak menjejaskan habitat hidupan liar dan sebagainya," katanya.Media sebelum ini melaporkan, kemeriahan sambutan perayaan menuai padi dan menangkap ikan sungai masyarakat Orang Asli suku kaum Temiar di Kampung Sau, Pos Bihai di sini bertukar tragedi apabila seorang lelaki maut dibaham harimau pada 7 Januari lepas.Dalam kejadian kira-kira pukul 9.10 pagi, mangsa, Anek Along, 59, dikatakan sedang menumbuk padi huma di belakang rumahnya namun didapati hilang sebelum mayatnya dijumpai penduduk di dalam hutan. -BERNAMA


Pemilik syarikat direman kes kemuka penyata akaun bank palsu

ALOR SETAR, 16 Januari- Suruhanjaya Pencegahan Rasuah Malaysia (SPRM) menahan seorang pemilik syarikat bagi membantu siastan berhubung kes mengemukakan penyata akaun bank syarikat yang mengandungi butiran palsu. Permohonan reman bermula hari ini sehingga Rabu, 19 Januari ini, dibenarkan Majistret Nur Nabilah A. Zainudin selepas SPRM membuat permohonan berkenaan di Ibu Pejabat Polis Daerah (IPD) Dang Wangi, pagi tadi. Menurut sumber SPRM, suspek lelaki berusia 46 tahun itu ditahan kira-kira 3.30 petang Sabtu di Pejabat SPRM Kuala Lumpur ketika hadir memberi keterangan. Difahamkan suspek dipercayai mengemukakan penyata akaun bank syarikat yang mengandungi butiran palsu kepada sebuah syarikat pembersihan di wilayah utara untuk memasuki tender pada 2018 dan 2019.  Pengarah SPRM Kedah, Datuk Shaharom Nizam Abd Manap yang mengesahkan penahanan berkenaan berkata, kes disiasat mengikut Seksyen 18 Akta SPRM 2009. Pada 11 Januari lalu, seramai 21 individu ditahan SPRM bagi membantu siasatan kes sama.Sebelum ini, media melaporkan sebanyak 25 syarikat dikenal pasti terbabit dalam kes mengemukakan penyata akaun bank yang mengandungi butiran palsu kepada sebuah syarikat pembersihan di sini antara 2018 dan 2019.Sumber SPRM dipetik sebagai berkata kesemua syarikat dipercayai melakukan perbuatan itu bagi melayakkan mereka mendapatkan kontrak bernilai lebih RM60 juta daripada syarikat pembersihan berkenaan.


Kerajaan salur RM400 juta hasil petroleum kepada Kelantan

KOTA BHARU, 16 Januari- Kerajaan Persekutuan telah menyalurkan RM400 juta wang hasil petroleum kepada kerajaan negeri Kelantan sejak dua tahun lalu.Menteri Kewangan Tengku Datuk Seri Zafrul Tengku Abdul Aziz berkata pembayaran itu diberikan secara langsung kepada Kelantan, berdasarkan lima peratus hasil petroleum negeri terbabit dan mengikut harga petroleum semasa.Mengulas lanjut, Tengku Zafrul berkata jumlah pembayaran yang disalurkan ini meningkat berlipat kali ganda berbanding pada tahun 2019 dengan jumlah yang diberikan sebanyak RM28 juta.“Pembayaran ini dibuat secara langsung dan 100 peratus disalurkan kepada kerajaan negeri bergantung kepada harga semasa petroleum," katanya.“Bagi tahun lalu kita salurkan RM200 juta dan tahun 2020 juga RM200 juta," katanya pada sidang media selepas majlis taklimat Bajet 2022 bersama penjawat awam negeri Kelantan di Kota Darulnaim, di sini hari ini.Turut hadir Menteri Besar Kelantan Datuk Ahmad Yakob dan Timbalan Menteri Besar Datuk Mohd Amar Abdullah. Mengulas perkembangan lain, Zafrul berkata, kerajaan memperuntukkan sebanyak RM2.39 bilion kepada negeri itu tahun ini membabitkan kelulusan 351 projek pembangunan berbanding 1.8 bilion dengan 340 projek tahun lalu.“Peruntukan meningkat tahun ini berbanding tahun lalu disebabkan jumlah projek juga bertambah, yang mana projek pembangunan ini merangkumi projek lama dan baharu,” katanya.Beliau berkata, antara projek berkenaan termasuk pembinaan jambatan Palekbang membabitkan kos RM250 juta, projek mesra rakyat berjumlah RM102 juta dan pembesaran Lapangan Terbang Sultan Ismail Petra (LTSIP) berjumlah RM483 juta.


Ops Cakna lindung pengguna daripada aktiviti ambil untung oleh peniaga tidak bertanggungjawab - KPDNHEP

HULU TERENGGANU, 16 Januari - Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan 262 notis pengesahan maklumat barangan membabitkan pemeriksaan 891 barangan di seluruh negara sejak 1 Januari hingga 15 Januari lalu. Ia dilaksanakan dalam Ops Cakna bagi mengelak berlakunya aktiviti mengambil untung lebih oleh peniaga ketika permintaan terhadap barangan dan perkhidmatan tertentu meningkat selepas banjir. Timbalan KPDNHEP, Dato’ Rosol Wahid berkata notis tersebut dikeluarkan kepada peniaga mengikut Akta Kawalan Harga dan Anti Pencatutan (AKHAP)2011. Peniaga yang menerima notis perlu mengemukan maklum balas dan maklumat secara terperinci harga jualan kos barangan bagi menentukan sama ada wujud unsur pencatutan atau tidak.  Bagi barangan gantian kenderaan dan elektrik untuk mereka yang terkesan akibat banjir baru baru ini juga dinasihatkan mendapat perkhidmatan di bengkel kenderaan yang berdaftar dengan Suruhanjaya Syarikat Malaysia (SSM) dan pihak berkuasa tempatan bagi memudahkan tindakan penguatkuasaan. "Apa yang saya mahu nasihatkan kepada mereka yang terlibat supaya pengguna putuskan dahulu jenis barang, harga upah dan sebagainya, sebelum mengambil apa-apa perkhidmatan," kata Rosol selepas mengadakan sesi perjumpaan bersama jurumandi jenazah di Hulu Terengganu. Sementara itu, KPDNHEP turut menerima 167 aduan melibatkan aduan berkaitan makanan dan minuman, perkhidmatan, alat ganti kenderaan dan juga sayur-sayuran.


Tindakan tegas akan dikenakan, sorok bekalan minyak masak paket

AMPANG, 16 Januari - Tindakan tegas akan diambil Kementerian Perusahaan Perladangan dan Komiditi Malaysia termasuk menarik semula lesen perniagaan pemborong minyak masak jika didapati menyorokkan bekalan minyak paket di pasaran.

Menterinya, Datuk Zuraida Kamaruddin menegaskan perkara itu, berikutan aduan daripada peruncit mengenai kekurangan bekalan minyak masak paket.

Pemantauan menyeluruh akan dilaksana bagi mengesan pemborong yang menyorokkan bekalan.

Dalam pada itu juga, beliau amat berpuas hati dengan sambutan program Kempen Jualan Keluarga Malaysia.

Sebanyak 30% potongan diskaun diberikan bagi barangan asas keperluaan harian yang memberikan penjimatan kepada pembeli menjelang musim perayaan ini.

Terdahulu, beliau mengadakan lawatan bagi Program Walkabout Jualan Keluarga Malaysia, PJKM peringkat negeri Selangor di Pasaraya Aeon Big, Ampang.


Long Tiger didakwa di Mahkamah Tangkak Rabu ini

JOHOR BAHRU, 16 Januari - Lelaki Rohingya dikenali sebagai Long Tiger atau Abd Hamim Ab Hamid, 33 tahun dijangka didakwa di Mahkamah, Majistret Tangkak, Rabu ini.Long Tiger meloloskan diri dari lokap mahkamah berkenaan 15 Disember lalu sebelum berjaya ditahan pada 28 Disember di Jalan Kuala Ketil Alor Setar, Kedah.  Timbalan Ketua Polis Negara, Datuk Razarudin Husain berkata Long Tiger akan didakwa selepas perintah tahanan remannya berakhir.  "Pertuduhan akan dibuat pada 19 Januari, dan akan dituduh di Mahkamah Tangkak," katanya selepas Majlis Serah Terima Tugas Jawatan Ketua Polis Johor dan Pengerusi Persatuan Keluarga Polis (PERKEP) di Ibu Pejabat Polis Kontinjen Johor di Johor Bahru.

6 Januari lalu, Long Tiger masih direman selain menjalani kuarantin 14 hari di Penjara Sungai Udang, Melaka sehingga 18 Januari.


PM penuhi impian pesakit kanser tulang

SEPANG, 16 Januari - Hasrat seorang remaja menderita kanser tulang tahap empat untuk berjumpa dengan Perdana Menteri, Datuk Seri Ismail Sabri akhirnya tercapai.

Nurshazrina Suryanto 15 tahun, terkejut dan tidak menyangka pemimpin nombor satu negara itu berkunjung ke kediamannya semalam di Pangsapuri Megah Villa di Kota Warisan, Sepang.

Pertemuan mereka diaturkan oleh Ketua UMNO Bahagian Sepang, Noorazli Said.

Nurshazrina tidak menyangka hasratnya untuk bertemu Perdana Menteri yang diluahkan kepada beberapa pihak sebelum ini akhirnya didengari.

Datuk Seri Ismail Sabri meluangkan masa kira-kira setengah jam bersama pelajar tingkatan tiga Sekolah Menengah Kebangsaan Seri Sepang itu dan keluarganya.

Nurshazrina, anak kelima daripada lima beradik disahkan menghidap kanser tulang tahap empat sejak Oktober tahun lalu.

Kos rawatannya di Hospital Kuala Lumpur ditanggung sepenuhnya oleh Lembaga Zakat Selangor di samping bantuan lain yang diterima.


Banjir di Johor: 24 keluarga terjejas kekal berlindung di PPS Segamat

SEGAMAT, 16 Januari - Jumlah penduduk terjejas banjir yang berada di pusat pemindahan sementara (PPS) di Segamat kekal 77 individu daripada 24 keluarga, setakat 10 pagi tadi. Pengerusi Jawatankuasa Kesihatan dan Alam Sekitar negeri R.Vidyananthan berkata tiga PPS masih beroperasi di daerah itu. PPS Sekolah Agama Gemereh menempatkan 74 orang daripada 22 keluarga manakala tiga orang daripada dua keluarga berada di Balai Raya Gemereh, Batu Badak. Manakala, PPS Dewan Serbaguna Jalan Genuang pula sebagai persediaan bagi perintah pengawasan dan pemerhatian. Beliau turut menasihatkan penduduk yang tinggal berhampiran Sungai Bekok, Empangan Bekok di Batu Pahat supaya berjaga-jaga memandangkan sungai tersebut berada pada tahap waspada.Cuaca di seluruh negeri dilaporkan cerah setakat ini.


Lebih 2.7 juta populasi remaja lengkap vaksinasi

PUTRAJAYA, 16 Januari - Lebih 2.7 juta individu atau 88.1% daripada populasi remaja di negara ini telah lengkap menerima vaksin COVID-19, setakat 11.59 malam tadi.

Berdasarkan data Kementerian Kesihatan (KKM) menerusi laman COVIDNOW, sebanyak 2.86 juta individu atau 90.9% daripada kumpulan yang berusia 12 hingga 17 tahun telah menerima sekurang-kurangnya satu dos vaksin.

Bagi populasi dewasa, sejumlah 22.9 juta individu atau 97.8% daripada mereka telah lengkap vaksinasi.

Manakala 23.18 juta individu atau 99% menerima sekurang-kurangnya satu dos vaksin COVID-19.

Dalam pada itu, 167,955 dos suntikan vaksin diberikan semalam melibatkan 985 dos pertama, 897 suntikan dos lengkap dan 166,073 suntikan dos penggalak menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 60.7 juta dos.

Jumlah kumulatif pemberian dos penggalak pula kini sebanyak 9.2 juta dos.


KPKT peruntuk RM117.5 juta pascabanjir

MUAR, 16 Januari - Kementerian Perumahan dan Kerajaan Tempatan memperuntukkan 117.5 juta ringgit untuk pasca banjir di seluruh negara.  Masing-masing RM50 juta untuk pembaikan dan pemulihan fasiliti awam menerusi Pihak Berkuasa Tempatan, serta membina baru dan baik pulih rumah terjejas banjir menerusi Inisiatif Rumah Kasih Keluarga Malaysia.

Timbalan Menteri, Datuk Sri Dr Ismail Abd Muttalib berkata, RM12.5 juta lagi untuk kerja-kerja pembersihan sisa banjir dan RM5 juta untuk Bantuan Bakul Bencana.  Angka itu akan ditambah sekiranya perlu, berdasarkan data dikumpul selepas keadaan banjir benar-benar pulih.  Beliau berkata demikian ketika hadir Operasi Mega Pembersihan Pasca Banjir di Muar, Johor.  Tambahnya, 85,134 tan sisa banjir dibersihkan di enam negeri terlibat banjir, sehingga semalam.

Di Johor sahaja, 275.63 tan sisa banjir dibersihkan sehingga semalam.


Semua plaza tol di lebuh raya PLUS dilengkapi sistem RFID

KUALA LUMPUR - 16 Januari - Hari pertama pembukaan lorong transaksi tol menggunakan teknologi Identifikasi Frekuensi Radio (RFID) di Projek Lebuhraya Utara-Selatan (PLUS) semalam berjalan lancar. Kesemua 83 plaza tol di lebuh raya PLUS kini dilengkapi sistem RFID, merangkumi 164 lorong. Ketua Kecemerlangan Operasi PLUS, Mohd Yusuf Abdul Aziz berkata kemudahan sistem tambah nilai secara dalam talian bagi pengguna RFID, berupaya mengurangkan kesesakan di tol-tol utama di lebuh raya. "Yang lebih bagusnya adalah cara kita untuk menambah nilai. Tidak lagi menjadi kegusaran yang menjadi halangan apabila berlaku baki tidak mencukupi di mana kalau dulu ini menjadi masalah kesesakan lorong di Touch 'n Go dan Smart Tag."Selepas ini tambah nilai boleh dilakukan di hujung jari dan secara dalam talian, tidak ada lagi berlaku kesesakan. Kecekapan lorong RFID adalah lebih baik daripada lorong sedia ada sekarang," kata Yusuf ketika ditemui semasa membuat tinjauan di Plaza Tol Jalan Duta, di sini.Beliau berkata, pihak PLUS turut menyediakan perkhidmatan pemasangan tag di plaza tol terpilih di sepanjang rangkaian PLUS dan pengguna boleh menyemak lokasi pemasangan terdekat melalui laman sesawang PLUS.Setakat ini, bilangan pengguna RFID e-wallet yang aktif telah mencapai 1.5 juta, dan pihak PLUS berhasrat untuk meluaskan lagi jajaran penggunaan RFID sekali gus memudahkan perjalanan rentas negeri dari utara ke selatan.


Amaran ribut petir, hujan lebat dan angin kencang di negeri Sarawak - MetMalaysia

PETALING JAYA, 16 Januari - Jabatan Meteorologi mengeluarkan amaran ribut petir, hujan lebat dan angin kencang dijangka di negeri Sarawak: Kapit (Bukit Mabong dan Belaga) dan Miri (Telang Usan) hingga 3 pagi; Ahad, 16 Januari 2022."Terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam," menurut kenyataan yang dikeluarkan menerusi Facebook 'Malaysian Meteorological Department' hari ini.Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.


Program TVET KPLB perlu selari dengan kehendak industri

PADANG TERAP, 16 Januari - Institusi pendidikan yang menyediakan program Pendidikan dan Latihan Teknikal dan Vokasional (TVET) bawah Kementerian Pembangunan Luar Bandar (KPLB) perlu menyusun semula kursus yang ditawarkan agar selari dengan perkembangan sektor industri.Menterinya, Datuk Seri Mahdzir Khalid berkata, program TVET yang ditawarkan juga perlu dapat memastikan pelajar lulusannya mendapat jaminan pekerjaan."Dalam TVET ni ada banyak bidang. Ada tiga peringkat persijilan, diploma dan ijazah tetapi yang dia buat tu selari dengan industri yang ada. Contohnya minyak dan gas ada dalam TVET UniKL, boleh ke tidak memenuhi keperluan industri?"Bila kita cakap pasal automotif yang ada di dalam industri tu jenis mekanik yang macam mana yang diperlukan dalam industri automotif, kereta-kereta moden sekarang ini sudah guna hibrid. Ada yang pakai separuh petrol separuh bateri dan akan datang ini adalah EV kereta-kereta elektrik," kata Mahdzir dalam sidang media selepas Majlis Penyerahan Baucer Persekolahan 2022 Parlimen Padang Terap di sini hari ini.Jelas Mahdzir, walaupun kebolehpasaran lulusan TVET KPLB ketika ini pada tahap 88 peratus, angka itu boleh ditingkatkan jika semua kursus yang ditawarkan memenuhi kehendak industri."Sekarang kita sudah ada (kerjasama) dengan pemain industri, cumanya kalau kita ambil pelajar misalnya 40 orang pelajar, adakah pelajar itu mendapat kerja atau tidak?"Kita tidak mahu mereka yang lulus diploma TVET misalnya tetapi tidak mendapat kerja kerana tidak selari dengan industri."Tambah beliau, antara bidang kursus yang perlu dikaji semula untuk memenuhi keperluan industri ialah bidang perkapalan, kejuruteraan rel keretapi, automotif, minyak dan gas, serta fesyen."Dalam Amanat (Tahun Baharu 2022 KPLB) semalam saya sebut bahawa kita perlu duduk semula semua agensi (pendidikan TVET) untuk koordinasi."Kita tidak perlu buat benda yang sama, semua kolej buat benda yang sama, kursus yang sama di dalam KPLB," jelas Mahdzir.


Banjir di Johor dan Sarawak semakin reda, bantuan pascabanjir terus dihulurkan

KUALA LUMPUR, 16 Januari - Banjir di Segamat, Johor semakin reda dengan hanya dua lagi Pusat Pemindahan Sementara (PPS) masih beroperasi, menempatkan 24 keluarga.Di Sibu Sarawak, PPS Dewan Kampung Jeriah mulai kosong kerana penduduk kembali pulang ke kediaman masing-masing setelah bermalam di pusat pemindahan sejak empat hari lalu.Air sudah pun surut dan hanya menenggelami sebahagian kecil jalan raya.Dalam pada itu, Pelan Induk Pengurusan Sistem Perparitan akan dibincang bagi mengenal pasti punca banjir dan tindakan bagi menanganinya.Pascabanjir di Muar Johor menyaksikan 200 sukarelawan Kementerian Belia dan Sukan turun padang membantu penduduk di tiga kampung. Bantuan meliputi agihan keperluan harian dan membersihkan rumah penduduk. Menteri Belia dan Sukan, Datuk Seri Ahmad Faizal Azumu berkata kemudahan sukan yang rosak turut dibersihkan dan dibaiki untuk kemudahan masyarakat setempat.Di Bentong Pahang, UMNO Kedah menghantar bantuan barangan keperluan dan makanan.Tiga lori penuh muatan barangan diedar kepada penduduk terjejas sejak Khamis lalu.Selain bergotong royong membersihkan kawasan dipenuhi lumpur, kerja pembaikan sistem pendawaian elektrik yang rosak jadi tumpuan.Di Melaka, Persatuan OKU Sentral tidak ketinggalan, sama aktif membantu penduduk. Bantuan disampaikan berupa barangan keperluan asas hasil sumbangan pelbagai pihak dengan nilai keseluruhan RM200,000. Sumbangan diserahkan oleh Presidennya Datuk Ras Adiba Radzi kepada Ketua Menteri, Datuk Seri Sulaiman Md Ali.


Tindakan tegas terhadap aktiviti penyelewengan minyak masak bersubsidi

TERENGGANU, 15 Januari - Permintaan kegunaan industri biodiesel yang semakin meningkat antara faktor yang dikenal pasti mewujudkan aktiviti penyelewengan minyak masak bersubsidi di negara ini. Timbalan Menteri Perdagangan Dalam Negeri Dan Hal Ehwal Pengguna (KPDNHEP) Datuk Rosol Wahid menjelaskan, berdasarkan siasatan yang dilakukan didapati bekalan minyak masak bersubsidi bungkusan polibeg satu kilogram itu telah diseleweng untuk dibotolkan sebelum dijual dengan harga yang tinggi.Harga jualan untuk pasaran biodiesel yang mencecah RM4.50 sekilogram berbanding harga jualan bersubsidi bungkusan satu kilogram untuk kegunaan domestik adalah RM2.50 sekilogram. "Situasi mengaut keuntungan mudah ini menyebabkan pasaran dibeberapa negeri seperti di Perak, Pulau Pinang, Selangor dan Negeri Sembilan terjejas.""Malah terdapat dibeberapa negeri melaporkan terdapat peniaga 'menangguk di air yang keruh' untuk memaksa pembeli membeli bungkusan gula bagi setiap pembelian bungkusan minyak masak bersubsidi." Kata Rosol ketika menyampaikan hadiah program berbasikal Como Challenge yang telah diadakan di Kuala Berang, Hulu Terengganu.  Melihat pada perkembangan ini, amaran keras kepada setiap peniaga, pemborong mahupun mana-mana pihak terlibat telah dibuat.KPDNHEP tidak akan teragak-agak untuk mengambil tindakan termasuk membatalkan lesen berkaitan untuk diberikan kepada pihak yang lebih berhak.  "Berkenaan dengan minyak Alhamdullilah kita di Terengganu tidak terkesan dengan bekalan minyak masak 1kg yang menjadi isu di sesetengah tempat. Jadi kita mengkaji hal tersebut untuk mengatasi masalah tersebut. " Katanya lagi.


Penutupan beberapa jalan di Ipoh sempena Thaipusam, esok

IPOH, 15 Januari - Beberapa jalan di sekitar daerah Ipoh akan ditutup bermula esok sehingga 19 Januari ini sempena sambutan Thaipusam.Ketua Polis Daerah Ipoh Asisten Komisioner Polis (ACP) Yahaya Hassan berkata, kemuncak perayaan Thaipusam yang bakal disambut pada Selasa ini akan diadakan di dua lokasi iaitu di Kuil Sri Subramaniar, Gunung Cheroh, Jalan Raja Musa Aziz dan di Kuil Sri Maha Mariamman, Jalan Sungai Pari, Buntong."Justeru, bagi melancarkan perjalanan dan keselamatan lalu lintas acara sambutan perayaan ini beberapa jalan utama di bandar raya Ipoh akan ditutup atau dilencongkan secara berperingkat bermula pukul 8 malam esok." Kata Yahaya dalam satu kenyataan.Antara laluan yang terlibat ialah Jalan Sungai Pari, Jalan Tun Perak, Jalan Lahat, Jalan Sultan Yusoff, Jalan Sultan Iskandar, Jalan Sultan Idris Shah, Jalan Laxamana serta Jalan Raja Musa Aziz.Beliau berkata, selain itu penutupan jalan turut diadakan di Jalan Raja Ekram, Jalan Dato' Yeoh Cheng Lee, Jalan Dato' Onn Jaafar, Jalan Horley, Jalan Lim Bo Seng dan Jalan S.P Seenivasagam."Sehubungan itu, pengguna jalan raya khususnya warga Ipoh dinasihatkan supaya merancang perjalanan dan memilih laluan alternatif bagi mengelak terperangkap dalam kesesakan semasa penutupan jalan dibuat." Katanya lagi.


Penutupan laluan utama di Pulau Pinang sempena Thaipusam

GEORGE TOWN, 15 Januari - Sempena perayaan Thaipusam Selasa ini, beberapa laluan utama di bandaraya George Town akan ditutup secara berperingkat antara pukul 6 pagi hingga 7 malam mulai Isnin hingga Rabu ini. Ia melibatkan Jalan Gotlieb, Jalan Burma, Jalan Brown, Jalan Tunku Abdul Rahman, Lorong Air Terjun, Jalan D.S Ramanathan, Jalan Utama, Lebuhraya Rose, dan Jalan Wright.  Ketua Polis daerah Timur Laut, Asisten Komisioner Polis (ACP) Soffian Santong berkata, perarakan untuk Pedati Emas akan bermula pukul 6 pagi Isnin ini, manakala Pedati Perak pukul 7 pagi.  Perarakan akan bermula dari Kuil Lebuh Queen ke Kuil Air Terjun melalui 12 laluan utama.  Katanya, hanya 100 penganut yang telah diberikan pas khas dibenarkan mengiringi perarakan pedati mengikut Prosedur Operasi Standard (SOP) bagi membendung penularan wabak COVID-19.  "Oleh kerana pada tahun ini kerajaan mengumumkan bahawa tidak adanya gerai-gerai jualan ini, pergerakan pedati ini akan lebih cepat berbanding tahun-tahun sudah. "Kalau kita lihat seperti sebelum ini pergerakan pedati 3 tahun tu mengambil masa sehingga 20 jam daripada lokasi mereka bermula sehingga ke kuil air terjun."Namun pada kali ini setelah kita berbincang dengan pihak kuil dijangkakan pergerakan pedati daripada Lebuh Queen dan Lebuh Penang ini sekurang-kurangnya hanya akan mengambil lebih kurang 8 hingga ke9 jam." Kata Soffian dalam sidang media di Ibu Pejabat Polis daerah Timur Laut, Jalan Patani, Pulau Pinang. Seramai 1,300 pegawai dan anggota polis bertugas sempena sambutan Thaipusam di Pulau Pinang bagi memastikan kelancaran dan keselamatan sepanjang upacara berlangsung.


Agong, Permaisuri ziarah keluarga pengiring bermotosikal yang maut kemalangan

KUALA LUMPUR, 15 Januari- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah hari ini berangkat ke Seri Kembangan, Selangor menziarahi keluarga pengiring bermotosikal Seri Paduka, Sarjan Suhaimi Zakaria yang maut dalam kemalangan jalan raya ketika bertugas di ibu negara, semalam.

Menerusi catatan di Facebook Istana Negara, Seri Paduka berdua turut menzahirkan rasa sedih dengan pemergian Allahyarham dan berharap seluruh keluarga Allahyarham sabar menghadapi dugaan serta suasana sedih dan pilu itu.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” menurut catatan itu.

Seri Paduka berdua juga amat menghargai dan menyanjung tinggi khidmat bakti, jasa serta pengorbanan Allahyarham kepada Polis Diraja Malaysia (PDRM) dan sepanjang bertugas di Istana Negara.

Allahyarham Suhaimi yang berasal dari Bandar Seri Jempol, Negeri Sembilan mula bertugas di Istana Negara pada 2019. - BERNAMA


714 penyeludupan barang kawalan libatkan RM6.6 juta dibanteras pada 2021

TAWAU, 15 Januari - Sebanyak 714 kes penyeludupan barang di bawah Akta Kawalan Bekalan 1961 dibanteras tahun lepas melibatkan nilai rampasan RM6.6 juta, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.Beliau berkata dalam tempoh sama, kementeriannya menerima 250 kes serahan agensi lain membabitkan rampasan bernilai RM5.2 juta bagi akta sama termasuk 13 kes penyeludupan tong gas memasak, minyak masak, tepung gandum, minyak petrol dan gula (kesemuanya bernilai RM134,423) di Pulau Sebatik.“Isu penyeludupan barang kawalan di sempadan antarabangsa Malaysia membabitkan Thailand, Indonesia, Brunei dan Singapura menjadi perhatian utama kementerian untuk ditangani," katanya selepas lawatan kerja ke Pulau Sebatik hari ini. Beliau berkata penyeludupan berlaku antaranya disebabkan ketiadaan pusat kawalan di pintu masuk Malaysia-Indonesia."Selain itu, harga barang Malaysia yang jauh lebih murah berbanding negara jiran dan permintaan tinggi dari negara jiran serta pertalian kekeluargaan antara penduduk di sempadan turut menyukarkan kawalan," katanya. Berikutan itu, Alexander berkata penguatkuasaan membanteras ketirisan barang kawalan di sempadan perlu dipertingkat dan diperkasa kerana negara serta rakyat mengalami kerugian besar akibat kegiatan pihak tidak bertanggungjawab. Katanya kerjasama dengan agensi lain termasuk Pasukan Polis Marin, Agensi Penguatkusaan Maritim Malaysia dan Kawasan Keselamatan Khas Pantai Timur Sabah (ESSCom) juga perlu diperkukuh antaranya dengan memperbanyak operasi bersepadu selain melaksanakan pengauditan di setiap rantaian pengedaran barang kawalan.Beliau berkata masyarakat turut berperanan membantu kerajaan menangani kes penyeludupan barang kawalan di sempadan dengan menyalurkan maklumat kepada pihak berkuasa. "Sepanjang tahun lepas, KPDNHEP menerima 416 aduan berkaitan penyeludupan barang kawalan, ini membantu penguat kuasa mengesan dan mengambil tindakan," katanya. Alexander berkata KPDNHEP menyediakan pelbagai saluran aduan yang boleh dihubungi antaranya talian WhatsApp 019-2794 317, Pusat Panggilan 1-800-886-800; e-mel This email address is being protected from spambots. You need JavaScript enabled to view it. dan Pusat Arahan Penguatkuasaan (ECC) 03-8882 6088/6245. - BERNAMA


Mahkamah Tinggi semak keputusan kes remaja curi tabung masjid Isnin ini

KUALA LUMPUR, 15 Januari - Mahkamah Tinggi akan menyemak keputusan kes seorang remaja lelaki yang dijatuhi hukuman penjara 10 hari dan denda RM4,000 kerana cuba mencuri tabung masjid baru-baru ini.Pendengaran semakan terhadap keputusan Mahkamah Majistret Selayang yang menjatuhkan hukuman itu ke atas Daniel Iskandar, 19, ditetapkan pada 17 Jan ini di Mahkamah Tinggi Shah Alam.Presiden Persatuan Peguam-Peguam Muslim Malaysia (PPMM) Datuk Zainul Rijal Abu Bakar berkata prosiding semakan itu ditetapkan mengikut peruntukan di bawah Bab 31 Kanun Tatacara Jenayah.“Tetuan Hariz Syakinah & Co telah dilantik oleh Daniel Iskandar untuk mewakilinya dengan bantuan PPMM. Maka PPMM melalui Tetuan Hariz Syakinah & Co akan hadir di Mahkamah Tinggi pada hari tersebut,” menurutnya dalam kenyataan hari ini.Bab 31, antara lain, adalah berkaitan kuasa Hakim untuk memanggil rekod Mahkamah Rendah dan kuasa Hakim untuk semakan. Semalam, Ketua Hakim Negara Tun Tengku Maimun Tuan Mat dalam sidang akhbar berkata hukuman yang diputuskan oleh Mahkamah Rendah boleh disemak oleh Mahkamah Tinggi jika didapati berlebihan atau kurang sesuai mengikut undang-undang sedia ada.Peguam Muhammad Hariz Md Yusoff, ketika dihubungi, pula berkata permohonan itu akan didengar di hadapan Hakim Datuk Indera Abd Halim Aman pada 9 pagi.Beliau berkata anak guamnya kini berada di Penjara Kajang dan pihaknya tidak dapat bersemuka dengan remaja itu berikutan prosedur operasi standard yang memerlukan ujian RT-PCR dibuat terlebih dahulu.“Saya telah pergi ke Penjara Kajang dan hanya berhubung melalui surat bertulis dengan pegawai penjara yang kemudian disampaikan kepada Daniel.“Berdasarkan rekod penjara, anak guam kami sepatutnya bebas pada Isnin ini namun apabila ada prosiding semakan, dia akan dibawa terlebih dahulu ke Mahkamah Tinggi Shah Alam,” katanya.Khamis lepas, Mahkamah Majistret Selayang menjatuhkan hukuman itu ke atas Daniel selepas remaja tersebut mengaku cuba mencuri tabung masjid pada 8 Jan.Media sebelum ini melaporkan tular di media sosial video berdurasi satu minit 25 saat yang memaparkan tindakan jemaah sebuah masjid memandikan remaja itu seperti jenazah serta melumurkannya dengan kapur barus kerana mencuri tabung masjid. - BERNAMA


Permohonan Pembiayaan Pendidikan Boleh Ubah YBR dibuka bermula 15 Februari

SERDANG, 15 Januari - Permohonan Pembiayaan Pendidikan Boleh Ubah, Yayasan Bank Rakyat (YBR) fasa pertama tahun ini dibuka bermula 15 Februari hingga 15 Mac depan.Pengerusi Yayasan Bank Rakyat Datuk Megat Zulkarnain Omardin berkata, ia terbuka kepada pelajar Malaysia berumur 18 hingga 30 tahun yang melanjutkan pengajian keperingkat Sijil Kemahiran hingga Sarjana di Universiti Awam serta Swasta dalam negara. Inisiatif itu sebahagian daripada bantuan YBR kepada pelajar terkesan banjir untuk menyambung pengajian keperingkat lebih tinggi. "Kalau diploma, degree dan sebagainya ada harga ataupun yuran yang berbeza. Namun kita menjangkakan setiap pelajar ini, kita memperuntukkan sebanyak RM30,000 seperti sedang kita buat. Kita boleh dapat 300 atau 400 pelajar yang boleh dibantu peringkat pertama. Kita nak lihat bagaimana kita boleh bantu diperingkat pertama ini" Kata Zulkarnain disini.YBR memperuntukkan RM3.81 juta  untuk pembiayaan fasa pertama.


PDRM: Penutupan jalan sempena Thaipusam

GOMBAK, 15 Januari - Tujuh jalan di ibu negara akan ditutup bermula 16 hingga 21 Januari sempena sambutan Thaipusam.Penutupan itu bermula pukul 7 malam hingga 12 tengah malam di lampu isyarat Kg.Melayu Batu Caves, susur dari arah MRR2 ke Kuil Batu Caves dan Jalan Batu Caves Lama ke Pintu Utama Kuil.Ketua Polis Daerah Gombak Asisten Komisioner (ACP) Zainal Mohamed Mohamed berkata, selain itu melibatkan juga empat jalan lain iaitu jalan di sekitar Batu Caves dan Gombak.Sementara itu 1,300 anggota Polis Diraja Malaysia (PDRM) ditugaskan bagi memastikan kelancaran dan keselamatan serta pematuhan Prosuder Operasi Standard (SOP) .Pasukan penguatkuasaan turut dibantu jabatan dan agensi lain seperti Kementeriaan Kesihatan (KKM) Majlis Perbandaran Selayang (MPS), Jabatan Bomba dan Penyelamat (BOMBA), Angkatan Pertahanan Malaysia (APM) dan Sukarelwan Malaysia (RELA).Beliau berkata demikian dalam sidang media berkaitan Op Palu Sempena Sambutan Thaipusam di IPD Gombak.


Sasaran 100 beg darah sehari menerusi Kempen derma darah

KUALA LUMPUR, 15 Januari - 100 beg darah sehari dijangka dapat dicapai menerusi kempen derma darah anjuran Persatuan Bulan Sabit Merah Malaysia Wilayah Persekutuan Kuala Lumpur (WPKL).Pengerusi Kebangsaan Persatuan Bulan Sabit Merah Malaysia (BSMM) Tan Sri Tunku Puteri Intan Safinaz Sultan Abdul Halim Mua'dzam Shah berharap, kempen tersebut dapat membantu keperluan Pusat Darah Negara dan hospital bagi mendapatkan bekalan."Seperti doktor kata tadi pihak hospital memang memerlukan bekalan darah, kerana musim perayaan sudah bermula. Jadi keperluanya memang ada," Kata Tunku Puteri Intan Safinaz dalam dalam sidang media selepas melancarkan Kempen Pungutan Derma Bantuan Banjir dan Program Derma Darah anjuran Persatuan Bulan Sabit Merah Malaysia Wilayah Persekutuan Kuala Lumpur (WPKL). Beliau berharap agar kempen tersebut membantu Pusat Darah Negara dan hospital bagi mendapatkan bekalan darah. Kempen yang bermula semalam itu akan diadakan sehingga esok di Plaza Damas Sri Hartamas, Kuala Lumpur.Kempen Pungutan Derma Bantuan Banjir pula diadakan selama 39 hari bermula pada 8 Januari sehingga 17 Februari depan.


PJKM catat jualan RM7.8 juta - Datuk Rosol Wahid

KUALA BERANG, 15 Januari- Program Jualan Keluarga Malaysia (PJKM) yang bermula 2 Disember lepas berjaya menarik kedatangan 426,305 pengunjung di 274 lokasi seluruh negara, dan mencatat jualan sebanyak RM7.8 juta.Timbalan Menteri Perdagangan Dalam Negeri Dan Hal Ehwal Pengguna Datuk Rosol Wahid berkata data itu membuktikan, PJKM sangat signifikan dalam membantu rakyat terutama golongan isi rumah berpendapatan rendah (B40), mendapatkan pelbagai barangan keperluan harian dengan harga yang murah.“Contohnya harga ayam dijual RM7.80, dan ini membuktikan janji kerajaan untuk menurunkan harga ayam di bawah RM8 berjaya kita laksanakan. Harga jualan di PJKM lebih murah kerana diambil terus pada harga pemborong.“Maklum balas pengunjung menyambut baik PJKM ini, kerana dapat meringankan beban kewangan rakyat yang terkesan akibat pandemik COVID-19 dan banjir yang melanda negara baru-baru ini,” katanya ketika meninjau PJKM peringkat Parlimen Hulu Terengganu yang diadakan di Pusat Dagangan Ajil.PJKM adalah inisiatif kerajaan hasil kerjasama strategik KPDNHEP, Lembaga Pemasaran Pertanian Persekutuan (FAMA), Lembaga Kemajuan Ikan Malaysia (LKIM), Persatuan Nelayan Kebangsaan, Lembaga Pertubuhan Peladang (LPP), Pertubuhan Peladang Kebangsaan (Nafas) dan pemain industri peruncitan setempat.Ditanya sama ada kerajaan berhasrat memperluaskan PJKM di peringkat kawasan Dewan Undangan Negeri setelah melihat sambutan memberangsangkan di peringkat Parlimen, Rosol berkata perkara tersebut perlu dibincangkan dengan lebih terperinci, kerana pelbagai faktor.“Penganjuran PJKM ini memerlukan komitmen dan kesanggupan dari pihak pemborong dan peruncit yang terlibat (logistik, tenaga kerja dan stok barangan). Jika ia dibuat terlalu kerap, mungkin ada kesan untuk peruncit di kawasan setempat kerana harga di PJKM terlalu murah. “Oleh itu, kita minta Ahli Parlimen berbincang dengan ADUN di kawasan masing-masing untuk memilih lokasi sesuai untuk menganjurkan PJKM selaras hasrat kerajaan membantu golongan sasar," katanya. -BERNAMA


KBS turun padang bantu penduduk terjejas banjir di Muar

MUAR, 15 Januari- 200 sukarelawan Kementerian Belia dan Sukan turun padang membantu penduduk terjejas di tiga buah kampung di Muar, Johor.  Bantuan meliputi agihan keperluan harian dan membersihkan rumah penduduk terjejas banjir. Menteri Belia dan Sukan, Datuk Seri Ahmad Faizal Azumu berkata kemudahan sukan yang rosak di kawasan terjejas turut dibersihkan dan dibaiki untuk kemudahan masyarakat setempat.  "Kita berada di fasa untuk membantu mereka mendapatkan bantuan bagi meneruskan kehidupan seperti dapur memasak, tilam bantal, bahan makanan kering dan bantuan lain.""Selain daripada itu juga ada bantuan lain seperti membersihkan rumah" kata Ahmad Faizal. Beliau berkata demikian selepas Program Sukarelawan Pasca Banjir di Kampung Sungai Berani, Muar, Johor.  Penduduk yang ditemui turut gembira dengan program yang dijalankan sekaligus membantu mereka memulakan kembali kehidupan selepas banjir.


Permohonan pengambilan pekerja asing dibuka mulai 28 Januari ini

PUTRAJAYA, 15 Januari - Permohonan bagi pengambilan 32,000 pekerja asing dalam sektor perladangan secara pengecualian khas akan dibuka mulai 28 Januari ini.

Manakala, permohonan tanpa pengecualian khas pula, akan bermula pada 15 Februari.

Menteri Sumber Manusia, Datuk Seri M. Saravanan dalam satu kenyataan memaklumkan, permohonan boleh dibuat oleh majikan menerusi laman sesawang www.fwcms.com.my.

"Majikan diingatkan agar mematuhi SOP Kemasukan Pekerja Asing yang ditetapkan."

"Ia termasuk SOP pra pelepasan, ketibaan, kuarantin dan pascakuarantin." Kata Datuk Seri M. Saravanan.


4 PPV Integrasi beroperasi mulai hari ini

PUTRAJAYA, 15 Januari - Empat Pusat Pemberian Vaksin (PPV) Integrasi di Lembah Klang mula beroperasi di Kuala Lumpur dan Selangor hari ini.

Ia termasuk PPV World Trade Centre (WTC) Kuala Lumpur; PPV Axiata Arena, Bukit Jalil; PPV Ideal Convention Centre (IDCC) Shah Alam; dan PPV Soka Gakkai, Klang.

PPV mega diaktifkan semula oleh Kementerian Kesihatan bagi mempercepatkan pemberian dos penggalak kepada orang ramai.

Kemudahan itu dibuka kepada orang ramai untuk pemberian vaksin dos penggalak bermula pukul 8 pagi.


Keberjayaan PICK: Kadar jangkitan COVID-19 menurun

PUTRAJAYA, 15 Januari - Susulan daripada kejayaan Program Imunisasi COVID-19 Kebangsaan (PICK), Kementerian Kesihatan Malaysia (KKM) mendapati pengurangan yang amat ketara daripada segi kadar jangkitan COVID-19, kemasukan ke hospital dan seterusnya membolehkan rakyat Malaysia menjalankan semula kehidupan di dalam norma baharu demi kualiti kehidupan yang lebih baik.

Ketua Pengarah Kesihatan, Tan Sri Dr. Noor Hisham berkata, hasil daripada usaha jitu semua pihak termasuk dalam Program Imunisasi COVID-19 Kebangsaan ini, keluk pandemik COVID-19 di negara Malaysia juga telah berjaya dilandaikan.

"Salah satu inisiatif KKM untuk memperkukuhkan program ini adalah melalui Institut Penyelidikan Klinikal (ICR) dengan menjalankan penyelidikan dalam Keberkesanan Real-World bagi Vaksin COVID-19 di bawah PICK Malaysia (RECoVaM, NMRR 21-1660-60697)."

"Kajian RECoVaM telah mendapati bahawa kadar kes jangkitan COVID-19 bagi setiap 1,000 populasi dalam kalangan kumpulan yang tidak divaksin adalah jauh lebih tinggi iaitu 36.2% berbanding penerima vaksin Oxford-Astra Zaneca (7.1%), Pfizer-BioNtech (6.6%) dan CoronaVac (11.6%)." Kata Noor Hisham.

Sepanjang tempoh pemerhatian dari 1 April 2021 sehingga 9 Januari 2022, Malaysia telah melaporkan 2,440,873 kes jangkitan COVID-19.

Ini termasuk 628,627 kes yang telah dilaporkan berlaku di kalangan individu di bawah umur 20 tahun dan daripada jumlah tersebut 331,991 kes adalah dalam kalangan lelaki.


Ketepikan CTOS dan CCRIS, mudahkan pinjaman usahawan terkesan - Tan Sri Noh Omar

TANJONG KARANG, 15 Januari- Institusi kewangan diminta untuk terus memudahkan permohonan pembiayaan pinjaman khususnya kepada golongan usahawan luar bandar yang terkesan.  Menteri Pembangunan Usahawan dan Koperasi, Tan Sri Noh Omar berkata, pihaknya memahami kekangan yang dihadapi terutama yang terjejas banjir dan COVID-19 ketika ini.  Justeru, mereka yang berdepan dengan kesulitan dalam membuat pinjaman boleh membuat aduan kepada Kementerian Pembangunan Usahawan dan Koperasi (MEDAC) untuk tindakan lanjut.  Terdahulu, jelas Tan Sri Noh Omar, kementeriannya menyediakan peruntukkan skim pembiayaan berjumlah RM62 juta, diuruskan Bank Rakyat dan SME Bank yang memberi peluang kepada mereka dalam memulihkan kembali perniagaan.  Beliau berkata demikian selepas meninjau operasi sebuah syarikat memproses perut lembu import di Parit 1 Tanjong Karang, Selangor.


UMNO Kedah hantar bantuan banjir ke Pahang

BENTONG, 15 Januari- Prihatin dengan nasib yang menimpa penduduk di beberapa kawasan di Pahang yang dilanda banjir, Badan Perhubungan UMNO Negeri Kedah menghantar bantuan barangan keperluan dan makanan kepada mereka.  Tiga buah lori digunakan untuk membawa bekalan barangan untuk diedarkan kepada penduduk terjejas banjir bermula Khamis lalu hingga hari ini. Pengerusi Badan Perhubungan UMNO Kedah, Datuk Seri Jamil Khir Baharom berkata bantuan meliputi tilam, bantal, makanan kering, beras, peralatan keperluan diri dan keperluan kanak-kanak. Beliau berkata, kesemua barangan tersebut disumbangkan oleh bahagian-bahagian UMNO di Kedah untuk diserahkan kepada penduduk terjejas khususnya di Maran dan Bentong. Selain bantuan, pihaknya turut melakukan gotong royong membersihkan beberapa kawasan yang dipenuhi lumpur dan melakukan pembaikan sistem pendawaian elektrik yang rosak akibat banjir. Pihaknya amat bersimpati dengan tragedi bencana banjir yang menimpa penduduk di kawasan terlibat dan berharap mereka tabah dan sabar menghadapi dugaan yang menimpa.


Lebih 22.9 juta populasi dewasa lengkap vaksinasi

KUALA LUMPUR, 15 Januari- Seramai 22,901,050 individu atau 97.8% daripada populasi dewasa di negara ini sudah lengkap menerima suntikan vaksin COVID-19, setakat 11.59 malam tadi.Berdasarkan data Kementerian Kesihatan (KKM) melalui laman COVIDNOW, sejumlah 23,181,492 individu atau 99% daripada populasi dewasa pula, menerima sekurang-kurangnya satu dos vaksin.Sementara itu, seramai 2,860,918 individu atau 90.9% populasi remaja berumur 12 hingga 17 tahun menerima sekurang-kurangnya satu dos vaksin COVID-19 manakala 2,773,020 individu atau 88.1% daripada golongan itu lengkap vaksinasi.Dalam pada itu, 236,104 dos suntikan vaksin diberikan semalam, melibatkan 2,234 suntikan dos lengkap, 1,746 dos pertama dan 232,124 pula suntikan dos penggalak, menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 60,557,570 dos.Selain itu, jumlah kumulatif dos penggalak kini sebanyak 9,043,384.- BERNAMA


Perbuatan sekumpulan remaja bawah umur merempit undang padah

PENDANG, 15 Januari- Perbuatan sekumpulan remaja menunggang motosikal tanpa mematuhi peraturan dan undang-undang jalan raya mengundang padah.  Sebanyak 70 saman dikeluarkan dalam Op Samseng Jalanan oleh Bahagian Siasatan dan Penguatkuasaan Trafik Polis Daerah Pendang di kawasan Jalan Alor Nan, Pendang, Kedah, petang semalam.  Ketua Polis Daerah Pendang, DSP Arriz Sham Hamezah dalam kenyataan kepada RTM memaklumkan, operasi dilakukan selepas mendapat aduan daripada orang awam berkaitan aktiviti menunggang motosikal secara merbahaya di kawasan berkenaan.  Dalam operasi selama tiga jam berakhir pukul 8 malam tadi itu, sebanyak 50 motosikal melibatkan 60 penunggang dan pembonceng motosikal yang majoritinya adalah golongan remaja dan pelajar sekolah, telah diperiksa.  Hasil pemeriksaan, sebanyak 70 saman telah dikeluarkan atas pelbagai kesalahan.  Antaranya, tiada lesen memandu, menunggang motosikal bawah umur, cukai jalan tamat tempoh dan tiada perlindungan insuran.  Selain itu, kesalahan tidak memakai topi keledar, ubah suai kenderaan, aksesori tidak sempurna dan nombor pendaftaran tidak ikut peraturan turut dikesan dalam operasi tersebut.  Sebuah motorsikal turut disita dan dibawa ke Balai Trafik IPD Pendang untuk siasatan lanjut.  DSP Arriz Sham menasihatkan semua ibu bapa agar memantau pergerakan anak-anak terutama pada waktu cuti sekolah dan hujung minggu.  Ia bagi mengelakkan mereka terjebak dengan kegiatan rempit yang membahayakan diri sendiri dan mengganggu ketenteraman awam.


Program NASIONALfm Ambil Tahu, santuni penduduk terjejas banjir

SHAH ALAM, 15 Januari - Pihak pengurusan radio NASIONALfm menerusi Program NASIONALfm Ambil Tahu tampil mengagihkan bantuan kepada keluarga terkesan banjir.Program membabitkan 30 buah rumah di komuniti Kampung Padang Jawa.Agihan bantuan turut mendapat kerjasama daripada pihak Angkatan Koperasi Kebangsaan Malaysia (ANGKASA), Ogawa Malaysia dan Kelab Wanita Ikon Malaysia.Antara bantuan yang diberikan adalah barangan makanan asas serta beberapa peralatan elektrik.Program NASIONALfm Ambil Tahu yang telah memasuki Edisi Keempat itu turut disertai lima penyampai antaranya Dj Odey Petra, Dj Nurul dan DJ Ranie.Turut turun padang Pengurus NASIONALfm, Salbiah Mohd Sharif.


JAWI lancar dana wakaf al-Quran

PUTRAJAYA, 15 Januari - Jabatan Agama Islam Wilayah Persekutuan (JAWI) dan Majlis Agama Islam Wilayah Persekutuan (MAIWP) menyasarkan kutipan RM700,000 untuk membeli sekurang-kurangnya 10,000 al-Quran baharu.JAWI menerusi satu kenyataan memaklumkan, inisiatif tersebut bagi menggantikan al-Quran rosak dan musnah akibat banjir.Sumbangan boleh dihulur menerusi tabung wakaf al-Quran atau secara dalam talian dengan mengimbas kod QR di 89 masjid seluruh Wilayah Persekutuan."Setakat ini RM170,000 berjaya dikumpul sumbangan beberapa pihak antaranya Zikay Group Berhad, Masjid Jamek Kampung Baru, Pusat Pungutan Zakat dan Wakalah Zakat MAIWP dan Lembaga Tabung Haji."Masjid Wilayah Persekutuan turut menyerahkan 200 al-Quran waqaf sumbangan pusat percetakan al-Quran, Nasyrul Quran kepada Masjid Hidayatul Muttaqin, Shah Alam yang terjejas akibat banjir," menurut kenyataan itu.JAWI melalui Pusat Pelupusan al-Quran Darul Kalam, Raudhatul Sakinah turut melaksanakan perkhidmatan pelupusan al-Quran akibat banjir Disember lalu dengan menerima sejumlah 25,000 kilogram al-Quran rosak daripada individu, sekolah dan beberapa pihak lain untuk dilupuskan.


Kekerapan penerbangan ke beberapa destinasi di Sarawak ditambah

KUCHING, 15 Januari - Kekerapan penerbangan ke beberapa destinasi utama di Sarawak ditambah kepada 562 seminggu selepas mendapat kebenaran daripada Jawatankuasa Pengurusan Bencana Negeri (JPBN).Menteri Pengangkutan Sarawak, Datuk Seri Lee Kim Shin berkata dengan pertambahan kekerapan penerbangan itu, JPBN telah mengarahkan semua syarikat penerbangan mengenakan kadar tambang biasa dan lebih rendah.Kini terpulang kepada syarikat penerbangan untuk memulakan operasi dengan kekerapan penerbangan baharu itu.Katanya, kebenaran diberi selepas JPBN mengambil kira pelbagai faktor."Kini terpulang kepada syarikat penerbangan untuk memulakan operasi dengan kekerapan penerbangan baharu ini. Dengan pertambahan kekerapan penerbangan ini, JPBN telah mengarahkan semua syarikat penerbangan mengenakan kadar tambang biasa dan lebih rendah," katanya dalam satu kenyataan.Ia termasuk pencapaian Sarawak yang beralih ke Fasa Empat Pelan Pemulihan Negara, lebih banyak permintaan penerbangan menjelang perayaan Tahun Baharu Cina dan jumlah kes baharu COVID-19 yang rendah di negeri itu.Kebenaran itu juga mengambil kira bahawa pengembara antarabangsa yang datang ke Sarawak melalui Semenanjung Malaysia perlu menjalani kuarantin di Kuala Lumpur, selain untuk mempromosikan industri pelancongan Sarawak.


Amaran hujan berterusan di Sarawak dan Sabah - MetMalaysia

PETALING JAYA, 15 Januari - Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di Sarawak dan Sabah.MetMalaysia dalam kenyataan memaklumkan hujan berterusan dijangka berlaku di Kuching, Serian, Samarahan, Sri Aman, Betong, Sarikei, Sibu, Mukah, Kapit, Bintulu dan Miri (Subis) di Sarawak bermula hari ini sehingga esok.Sementara di Sabah, hujan berterusan diramal bermula pada Ahad sehingga Selasa melibatkan kawasan Pantai Barat iaitu Ranau, Tawau (Lahad Datu), Sandakan (Telupid, Kinabatangan, Beluran dan Sandakan) dan Kudat.


Isu tunggakan gaji pemain dan pegawai Melaka United musim 2021 selesai

MELAKA, 14 Januari - Isu tunggakan gaji pemain dan pegawai kelab bola sepak Melaka United musim lalu berjaya diselesaikan sepenuhnya hari ini selepas penstrukturan kewangan dan pentadbiran dilaksanakan. Menurut kenyataan Pengurusan Kelab Bola Sepak Melaka United, proses pembayaran gaji selama 3 bulan telah dilaksana secara berperingkat sepanjang minggu ini dan lunas sepenuhnya hari ini.  Melaka United kini dalam fasa mempersiapkan pasukan untuk saingan musim baharu Liga Malaysia.  Sementara itu, pengendali Melaka United, Zainal Abidin Hassan turut berterima kasih kepada pihak pengurusan yang sedaya upaya memastikan isu tunggakan gaji dapat diselesaikan segera.  Ini bagi memastikan perancangan kelab bag musim 2022 tidak terjejas.  Melaka United sebelum ini antara pasukan yang diberi amaran oleh Liga Bola Sepak Malaysia (MFL) untuk menyelesaikan tunggakan gaji pasukan musim lepas atau berhadapan dengan sekatan perpindahan pemain secara automatik pada 1 Februari.


Bekalan darah berkurangan, orang ramai dirayu tampil menderma

KUALA LUMPUR, 15 Januari - Stok bekalan darah di Pusat Darah Negara (PDN) berkurangan berbanding permintaan terhadapnya yang semakin meningkat.Menerusi satu kenyataan, PDN memaklumkan keperluan darah terus meningkat berbanding bekalan darah sedia ada."Orang ramai dirayu tampil menderma darah dengan segera."Maklumat lanjut boleh layari laman sesawang www.pdn.gov.my," menurut kenyataan itu.


Majikan wajib iklankan jawatan kosong di MyFutureJobs - Saravanan

PUTRAJAYA, 14 Januari - Majikan diwajbkan membuat iklan kekosongan jawatan melalui portal MYFutureJobs untuk memastikan peluang pekerjaan yang ada dalam pasaran ditawarkan kepada pekerja tempatan sebelum kekosongan itu diisi oleh pekerja asing.Menteri Sumber Manusia Datuk Seri M. Saravanan berkata perkara itu telah diwajbkan mulai 1 Januari tahun lepas.Namun, sejak kebelakangan ini sering dibangkitkan isu-isu mengenai kekurangan tenaga kerja dalam sektor-sektor pekerjaan terutamanya yang berkaitan dengan 3D (kotor, bahaya dan sukar) .Kekosongan dalam sektor 3D itu katanya sering diisi pekerja asing ekoran tiada pekerja tempatan yang berminat.Sehubungan itu jelas beliau, kabinet telah bersetuju untuk membenarkan pengambilan pekerja warga asing dalam semua sektor bermula 10 Disember 2021.Menurut beliau lagi, sektor yang dibenarkan bagi penggajian pekerja asing ialah pertanian, perkilangan, perkhidmatan, perlombongan, kuari, pembinaan dan pekhidmat domestik.Pekerja tempatan bagaimanapun digalakkan mengisi kekosongan yang ada diisi.


KPM komited pastikan persekolahan secara bersemuka sepanjang 2022

PUTRAJAYA, 14 Januari - Prosedur operasi standard (SOP) di sekolah akan dipantau rapi bagi memastikan sesi persekolahan secara bersemuka dapat dilaksanakan sepanjang tahun ini, kata Menteri Kanan Pendidikan Datuk Dr Radzi Jidin. Beliau berkata, pihak kementerian juga membekalkan kit ujian kendiri COVID-19 bagi membolehkan ibu bapa memantau status kesihatan anak mereka."10% murid sekolah rendah melaksanakan saringan menggunakan saliva. Namun bermula minggu ini kita berikan saliva kitnya kepada ibu bapa untk dibawa balik dan dilaksanakan di rumah."Ibu bapa perlu memastikan ujian tersebut betul-betul dibuat dan melaporkan keputusan kepada pihak sekolah", kata Radzi dalam sidang media selepas menyampaikan amanat dalam Program Wadah Aspirasi Menteri Kanan Pendidikan kepada warga Kementerian di sini.Beliau berkata pihaknya juga akan sentiasa mengadakan perbincangan dengan Kementerian Kesihatan (KKM) bagi memastikan pelajar dapat hadir bersemuka ke sekolah walaupun menyedari terdapat risiko peningkatan jangkitan COVID-19."Sekolah ni kadang-kadang apabila mula dibuka, dah mula rasa selesa. Jadi kita dah minta pihak Jabatan Pendidikan Negeri dan Pejabat Pendidikan Daerah memastikan SOP sentiasa dipatuhi terutama pemakaian pelitup muka dan pengudaraan."Pengudaraan merupakan satu lagi komponen yang kita sentiasa tekankan bukan sahaja dalam kelas tetapi termasuk di bilik guru dan bilik khas," katanya.


Hampir RM4 juta disalur KPT untuk bantu individu terjejas banjir

PARIT SULONG, 14 Januari - Hampir RM4 juta telah disalur oleh Kementerian Pengajian Tinggi (KPT) sejak Disember 2021 untuk membantu individu yang terjejas akibat banjir.Menterinya, Datuk Seri Dr. Noraini Ahmad berkata bantuan itu berbentuk 43,806 kotak sumbangan merangkumi makanan dan keperluan asas dengan nilai sebanyak RM3,625,000 selain bantuan kewangan berjumlah RM364,000Lebih 23,000 sukarelawan terdiri daripada kakitangan kementerian dan institusi pendidikan tinggi terlibat dalam misi bantuan berkenaan.“Bencana banjir yang melanda negara pada pertengahan Disember tahun lalu telah menyebabkan ramai yang menanggung kerugian, susulan kerosakan pelbagai harta benda.“Atas keprihatinan itu, Kementerian Pengajian Tinggi telah menggerakkan Misi Menyantuni Mangsa Banjir seawal 19 Disember 2021", kata belau.Noraini menambah, penyaluran sumbangan dan operasi bantuan banjir KPT ini melibatkan enam buah negeri, iaitu Selangor, Negeri Sembilan, Melaka, Kelantan, Pahang dan Johor dengan lebih daripada 20 buah daerah, termasuk dua daerah angkat, iaitu Kuala Langat di Selangor dan Temerloh di Pahang. "Misi bantuan ini diteruskan pula hari ini dan semalam ke Mersing dan Pagoh di Johor apabila sebanyak 2,500 kotak bantuan keperluan asas diagihkan kepada mangsa mereka yang terkesan. “Kotak bantuan kali ini merupakan sumbangan daripada Universiti Sains Malaysia (USM), Universiti Utara Malaysia (UUM), Universiti Kebangsaan Malaysia (UKM), Universiti Pendidikan Sultan Idris (UPSI), Universiti Malaysia Kelantan (UMK), dan Perbadanan Tabung Pendidikan Tinggi Nasional (PTPTN),” katanya.Dalam pada itu, sebanyak 9 fasiliti institusi pengajian tingg iaitu enam universiti awam serta tiga politeknik dan kolej komuniti turut dijadikan sebagai Pusat Penempatan Sementara (PPS) yang menempatkan 1,320 penduduk berhampiran.


KDN rancang beli aset baharu, persediaan berdepan kemungkinan bencana masa akan datang

SEGAMAT, 14 Januari - Kementerian Dalam Negeri (KDN) merancang untuk membeli aset-aset baharu seperti helikopter dan bot bagi menghadapi kemungkinan banjir pada masa akan datang.  Menterinya, Datuk Seri Hamzah Zainudin berkata cadangan tersebut berikutan aset sedia ada tidak mencukupi selain ketinggalan daripada segi teknologi. "Yang pastinya banyak daripada aset-aset kita, contohnya bila keadaan kita nak membantu, baru kita sedar bahawa bot yang kita gunakan telah lama diperolehi."Maka, saya dah berbincang dengan IGP dan KSU, kita mahu cari bot yang sesuai dalam keadaan banjir bagi kegunaan pada masa hadapan," katanya dalam sidang media di PULAPOL Segamat, Johor dalam sesi lawatannya ke Muar dan Segamat hari ini.Bencana banjir kali ini memberi peluang kepada KDN untuk menilai semula keperluan bagi membeli aset baharu, tambahnya lagi. Mengenai nilai kerosakan yang dialami fasiliti Polis Diraja Malaysia (PDRM) ketika banjir kali ini, beliau memaklumkan perkara tersebut dapat dilakukan semasa pasca banjir nanti. Dalam pada itu, beliau turut mengumumkan peruntukan RM250,000 bagi baik pulih kerosakan di Galeri Darurat Bukit Kepong, Muar.


Dua kali kebun pisang dilanda banjir, pekebun rugi lebih RM200,000

PEKAN, 14 Januari- Dua kali dilanda banjir dalam tempoh singkat, bukanlah sesuatu yang mudah untuk ditempuhi apatah lagi melibatkan harta benda dan kerugian sehingga ratusan ribu ringgit.Situasi itu antara yang perlu dialami pekebun pisang seluas lapan ekar di Chini apabila ke semua tanaman musnah dalam kejadian banjir baru-baru ini.Bagi Ahmad Hariri Ishak, 38 tahun, harapan menuai hasil kebun pisang yang diusahakannya sejak 5 tahun lalu di Kampung Sungai Duri Chini, di sini hanya tinggal kenangan.Hariri terpaksa menanggung kerugian lebih RM200,000 apabila 4,000 batang pokok pisang yang ditanam rosak dan sebahagiannya tumbang. “Untuk tuaian kali ini, kami anggar boleh tuai pada bulan satu lah boleh kutip hasil pertama. Tetapi banjir bulan 12 menyebabkan habis satu kebun musnah jadi tuaian memang tak dapat apa-apa memang kosonglah. tak ada apa-apalah,"jelasnya kepada Wartawan RTM Roziehanis Abdul Rahman yang menemui beliau di kebunnya.Mengenai jumlah kerugian, ia jauh lebih tinggi kerana tahun pertama Hariri menanam pokok pisang sehingga 8 ekar berbanding hanya 2 ekar pada tahun-tahun sebelum ini. "Anggaran untuk tuaian yang pertama kita dapat dalam 120 ribu dan untuk tuaian bulan ke tiga pula untuk 4 bulan kemudiannya 120 ribu lagi," katanya.Jelas Hariri lagi, banjir tahun ini lebih teruk kerana berlaku dua kali dalam tempoh masa singkat berbanding tahun lepas sekali sahaja dan paras air banjir tidak terlalu tinggi."Tapi kali ini tinggi dan dengan dua kali menyebabkan habis semua pokok musnah... selalunya takat pinggang sahaja dalam 5 kaki, tetapi kali ni dalam 10 kaki. Bencana banjir kali ini paling teruk sejak mengusahakan tanaman itu." kata Hariri.Bercerita mengenai banjir, gelombang pertama menyebabkan kebun Hariri ditenggelami air selama 2 minggu.Bagaimanapun, selepas banjir surut selama 3 hari, gelombang ke dua pula melanda menyebabkan kebunnya kembali dilanda banjir selama 2 minggu. Ketika menceritakan peristiwa itu, Hariri dilihat agak sedih apatah lagi dia kehabisan modal untuk mengusahakan kebun semula. Namun Hariri terus bertekad untuk mengusahakan kembali tanamannya secara berperingkat.  Ketika ini fokus Hariri adalah kepada kerja-kerja pembersihan dengan memotong pokok yang mati serta rosak.


Menara telekomunikasi baharu di Kampung Permatang Kerat Telunjuk, Kedah bakal beri capaian Internet lebih baik

ALOR SETAR, 14 Januari - Liputan jalur lebar mudah alih yang lebih baik dijangka dapat dimanfaat oleh penduduk Kampung Permatang Kerat Telunjuk, Bandar Baharu Kedah apabila siapnya sebuah menara baharu di kawasan itu akhir tahun ini.Pengerusi Jawatankuasa Penerangan, Komunikasi dan Multimedia, Perdagangan Dalam Negeri dan Hal Ehwal Pengguna Kedah, Romani Wan Salin berkata menara dirancang di bawah pelan Jalinan Digital Negara (JENDELA) dibina pada jarak lebih kurang satu kilometer dari kampung itu.  "Penduduk bakal menikmati kualiti capaian Internet yang lebih baik dan sekali gus memperbaiki taraf hidup mereka," kata Romani.Katanya menerusi kenyataan, beliau mengulas aduan penduduk yang disiarkan melalui sebuah media tempatan semalam berikutan capaian internet lemah di kawasan itu.  Tindakan segera diambil oleh Jawatankuasa Komunikasi dan Multimedia Kedah menerusi Suruhanjaya Komunikasi dan Multimedia Malaysia (SKMM) dengan menyantuni wakil penduduk di kampung berkenaan bagi menyelesaikan aduan yang dikemukakan. "SKMM akan terus memantau pelaksanaan projek berkenaan yang dijangka bermula Mac ini," tambahnya lagi.


Program khas pasca bencana perlu dirangka, kukuhkan semula kesihatan minda penduduk terjejas - Tuanku Muhriz

SERI MENANTI, 14 Januari - Mana-mana individu yang mempunyai kepakaran dalam pelbagai bidang seperti kesihatan, akademik dan agama harus bekerjasama dalam merangka program khas pasca bencana.Perkara itu bagi membantu masyarakat mengatasi kesan emosi negatif, agar dapat mengukuhkan semula semangat serta kesihatan minda.Demikian titah Yang di-Pertuan Besar Negeri Sembilan, Tuanku Muhriz Ibni Almarhmum Tuanku Munawir yang berpandangan program berbentuk sokongan emosi dan kaunseling perlu diadakan bagi membantu inidividu yang menghadapi masalah susulan bencana dan musibah yang melanda."Bencana dan musibah yang melanda, menyebabkan perubahan luar biasa berlaku secara mendadak dalam kehidupan dan persekitaran, perubahan ini tidak harus dipandang remeh kerana kesannya boleh membawa kepada tekanan perasaan, fobia, kegelisahan dan kemurungan. Mereka yang menghadapi masalah seperti ini perlu melalui program berbentuk sokongan emosi dan kaunseling," titah baginda pada Istiadat Pengurnian Darjah Kebesaran, Bintang dan Pingat Negeri Sembilan sempena Hari Keputeraan Ke-74 di Istana Besar Seri Menanti.Berkenan berangkat sama Tunku Ampuan Besar Negeri Sembilan, Tuanku Aishah Rohani Almarhum Tengku Besar Mahmud.Seramai 410 individu menerima darjah kebesaran, bintang dan pingat sempena Hari Keputeraan ke-74 Tuanku Muhriz.Panglima Tentera Darat, Jeneral Tan Sri Zamrose Mohd Zain mendahului senarai penerima dan dianugerahkan Darjah Seri Setia Negeri Sembilan Yang Amat Cemerlang (SSNS) yang membawa gelaran Datuk Seri.Dalam pada itu, seramai 22 individu dikurniakan Darjah Setia Bakti Negeri Sembilan (DBNS) yang membawa gelaran Datuk termasuk Penyanyi, Wan Aishah Wan Ariffin.Istiadat pengurniaan darjah kebesaran Negeri Sembilan berlangsung dalam tiga sesi dengan sesi pertama pada hari ini membabitkan 107 penerima, sesi kedua pada 22 Januari dan sesi ketiga pada 27 Januari nanti.


Lembaga Wakaf Hindu Pulau Pinang minta kelonggarkan MKN untuk sambutan Thaipusam

GEORGE TOWN, 14 Januari - Lembaga Wakaf Hindu Pulau Pinang memohon jasa baik Majlis Keselamatan Negara (MKN) untuk memberi kelonggaran dalam sambutan Thaipusam kali ini.

Pengerusinya Dr P.Ramasamy berkata, beliau akan mengemukakan rayuan tersebut kepada MKN hari ini.  Antaranya ialah membenarkan 3,000 penganut pada satu-satu masa untuk berada dalam kuil di Waterfall, Pulau Pinang dan kebenaran membuka kuil dari pukul 5 pagi hingga 11 malam pada hari seterusnya. Selain itu Dr P.Ramasamy yang juga Timbalan Ketua Menteri 2 berkata, pihaknya berharap kelonggaran akan diberikan kepada mereka yang berumur 18 tahun keatas untuk menyertai sambutan Thaipusam.  Sebelum ini Menteri Perpaduan Negara Datuk Halimah Mohamed Sadique berkata, semua cadangan dan permintaan itu dibentangkan kepada kementeriannya menerusi sesi libat urus bersama pengerusi dan pengurusan kuil di beberapa negeri. Beliau berkata semua cadangan itu seterusnya dibawa kepada Mesyuarat Kuartet Menteri COVID-19 untuk pertimbangan dan kelulusan berdasarkan keperluan menjaga keselamatan serta kesihatan daripada jangkitan pandemik itu.  Semalam, Datuk Halimah mengumumkan Prosedur Operasi Standard (SOP) sambutan perayaan itu, antaranya menetapkan hanya upacara 'paal koodam' atau menjunjung belanga mengandungi susu, aktiviti sembahyang dan perjalanan pedati, dibenarkan pada Thaipusam kali ini.


Kitar barang terbuang secara pandu lalu

ALOR SETAR, 14 Januari - Kitar semula barang terbuang, kini boleh dilakukan secara pandu lalu.Dengan cara itu masyarakat masih dapat membantu mengurangkan pencemaran alam sekitar dengan mengitar semula barang terbuang secara betul. Kaedah yang memudahkan pengguna itu telah dilaksanakan oleh Perbadanan Pengurusan Sisa Pepejal dan Pembersihan Awam (SWCorp) Kedah, bermula semalam. "Di kenali sebagai Program Pasar Percuma @ Free Market secara pandu lalu hasilnya 1,322 kilogram barangan terbuang berjaya dikutip semalam.""Program itu akan dilaksanakan dalam tempoh dua minggu di 7 Pejabat Cawangan SWCorp Kedah iaitu di Kubang Pasu, Alor Setar, Sungai Petani, Pendang Yan, Kulim, Sik, Baling dan Langkawi." Kata Pengarah SWCorp Kedah Nordin Amat di sini.Semua barangan terpakai akan dihantar ke tempat penyimpanan sementara dibawah seliaan E-Idaman dan akan dihantar semula secara berperingkat pada setiap hari Khamis kepada pihak yang memerlukan , pertubuhan bukan kerajaan (NGO) serta penduduk terjejas banjir.


Irmohizam Ibrahim dilantik sebagai Pengerusi Konvensyen dan Pameran MAC WCTA

KUALA LUMPUR, 14 Januari - Pengarah Urusan Kumpulan World Trade Centre Kuala Lumpur (WTCKL) Datuk Seri Dr Irmohizam Ibrahim, dipilih sebulat suara sebagai individu pertama menjadi Pengerusi Konvensyen dan Pameran (C&E) & Majlis Anggota Penasihat (MAC) ‘World Trade Centers Association’ (WTCA) yang beribu pejabat di New York, Amerika Syarikat.Manakala Naib Pengerusi pula adalah Okay Basbug dari ‘World Trade Center’ Istanbul.Irmohizam akan menyandang jawatan itu selama dua tahun, menurut kenyataan dikeluarkan WTCKL.Kenyataan itu menyebut, WTCA sebelum ini membahagikan C&E MAC kepada beberapa buah wilayah iaitu Asia Pasifik, Amerika dan Eropah, Timur Tengah dan Afrika."Terkini, kesemua Ahli Lembaga Pengarah WTCA telah bersepakat untuk menggabungkan kesemua MAC WTCA menjadi sebuah kumpulan global di dunia. Penggabungan ini akan dapat meningkatkan penyertaan acara perniagaan, pameran dan konvensyen dari seluruh anggota WTCA,” menurut kenyataan itu.Kenyataan itu menyebut langkah berkenaan diharap dapat memberi manfaat kepada seluruh dunia, melalui kerjasama dan usaha mempelbagaikan perkhidmatan industri acara perniagaan yang terjejas akibat pandemik COVID-19.Dalam pada itu, Irmohizam turut menzahirkan rasa syukur dan berterima kasih kepada semua Ahli Lembaga Pengarah WTCA serta kepimpinan World Trade Center, yang memberikan keyakinan kepadanya dalam memimpin sebuah organisasi dunia dalam industri Mesyuarat, Insentif, Konvensyen dan Pameran (MICE) serta Acara Perniagaan (BE)."Sebagai rakyat Malaysia dan bumiputera pertama yang menyandang jawatan tertinggi ini, saya amat berharap imej negara kita dapat dilihat secara serius dan positif oleh seluruh dunia, melalui lebih banyak kerjasama dalam kalangan ahli WTCA yang kini berjumlah 326 WTC seluruh dunia,” katanya. - BERNAMA


Teksi air di sungai Melaka antara inisiatif Melaka tangani kesesakan pelancong pada hujung minggu dan cuti umum

ALOR GAJAH, 14 Januari - Mutu pengangkutan awam yang baik dapat melancarkan dan mengurangkan kesesakan di kawasan pelancongan Melaka khasnya pada hujung minggu dan cuti umum.Exco Perumahan, Kerajaan Tempatan dan Alam Sekitar Negeri, Datuk Zaidi Attan berkata perkara itu diberi perhatian serius oleh kerajaan negeri dan beberapa inisiatif telah diluluskan untuk menyelesaikan masalah tersebut.  Antaranya mewujudkan teksi air atau ‘bot loncat-loncat’ di sepanjang 8.5 kilometer jajaran Sungai Melaka bagi membolehkan pelancong pergi ke kawasan pelancongan tanpa menggunakan kenderaan persendirian. "Kelulusan pelaksanaan bot henti-henti di sepanjang 8.5 kilometer sungai Melaka ini telah pun kita dapat. Inisiatif ini adalah untuk mengelakkan lebih banya pergerakan kereta di dalam kawasan sesak ini, di samping kita cuba lihat kepada penambahan petak parkir itu sendiri," katanya dalam sidang media selepas Majlis Penyerahan Pelekat Kenderaan Media Negeri Melaka Tahun 2022 di Majlis Perbandaran Alor Gajah (MPAG).Selain itu, katanya, penggunaan sistem lampu isyarat berintegrasi juga telah dilaksanakan sebagai langkah mengatasi isu kesesakan dan menjimatkan masa perjalanan di Melaka.


PM harap Pesta Ponggal dapat pupuk perpaduan Keluarga Malaysia

KUALA LUMPUR 14 Januari- Perdana Menteri, Datuk Seri Ismail Sabri Yaakob menzahirkan harapan agar Pesta Ponggal yang diraikan bermula esok dapat memupuk perpaduan dan kebersamaan dalam kalangan Keluarga Malaysia.Beliau turut berharap perayaan yang akan disambut sehingga Isnin depan itu memberi kemakmuran dan membuka peluang baharu kepada seluruh Keluarga Malaysia."Saya mengucapkan selamat menyambut Pesta Ponggal kepada semua Keluarga Malaysia yang meraikan," menurutnya dalam kenyataan di laman Facebook.Pesta Ponggal atau pesta menuai disambut oleh masyarakat India sebagai tanda kesyukuran terhadap hidupan dan alam semula jadi yang memberi rezeki.Katanya pepatah 'Thai Pirandhal Vazhi Pirakkum' yang membawa erti 'permulaan Thai membuka peluang baharu' sering diucap berkait dengan perayaan Ponggal.


Kerajaan Perak optimis lebih ramai penjaja Bazar Ramadan tahun ini

IPOH, 14 Januari- Kerajaan negeri Perak yakin lebih ramai penjaja akan terlibat dengan jualan di Bazar Ramadan pada tahun ini.  Exco Pembangunan Luar Bandar, Pembangunan Usahawan dan Koperasi Negeri, Datuk Zainol Fadzi Paharuddin berkata, ia selepas kelonggaran yang diberikan di bawah Pelan Pemulihan Negara (PPN) Fasa Empat.  "Seperti tahun sudah, kita telah mengarahkan semua PBT memastikan semua penjaja dapat tapak. Saya rasa amalan, konsep itu jugak akan kita bawa untuk tahun ni.""Kalau masih ingat isu tapak tahun lepas kita dapat selesaikan dengan membuka lokasi lokasi baru, tidak ada usahawan atau penjaja yang terpinggir daripada tapak, kalau dia tak dapat macam contoh di Ipoh tak dapat meniaga di stadium, tak dapat meniaga di Medan Gopeng, kita buat tapak tapak baru supaya mereka dapat peluang untuk meniaga," kata Zainol. Tambahnya lagi, pinjaman-pinjaman mudah yang ditawarkan pelbagai jabatan serta agensi turut membantu para penjaja untuk kembali meniaga.  Meskipun begitu, beliau mengingatkan penjaja dan pengunjung di bazar ramadhan untuk sentiasa mematuhi Prosedur Operasi Standard (SOP) yang akan dikeluarkan Majlis Keselamatan Negara (MKN).  Beliau berkata demikian selepas mempengerusikan Mesyuarat Majlis Perundangan Penjaja dan Peniaga Kecil Negeri Perak, di Bangunan Perak Darul Ridzuan, Ipoh.


Penstrukturan semula tingkatkan keberkesanan perkhidmatan jabatan dan agensi KDN

PUTRAJAYA, 13 Januari - Penstrukturan semula agensi dan jabatan bawah Kementerian Dalam Negeri (KDN) akan diteruskan tahun ini bagi meningkatkan keberkesanan perkhidmatannya, memelihara kepentingan rakyat dan negara.Menteri berkenaan Datuk Seri Hamzah Zainudin berkata, langkah itu turut melibatkan Polis Diraja Malaysia (PDRM), Jabatan Imigresen, Agensi Antidadah Kebangsaan (AADK) dan Kawasan Keselamatan Khas Pantai Timur Sabah (ESSCOM)."Maka perlulah kita menstrukturkan dengan lebih baik semua jabatan, semua agensi-agensi yang ada di PDRM sendiri apabila kita lihat ada jabatan dan unit yang diperlukan."Pada tahun ini, sebanyak RM13 juta MOF (Kementerian Kewangan) telah luluskan bahagian D11 Jabatan Siasatan Jenayah PDRM untuk menangani masalah yang dihadapi kita sebelum ini melibatkan golongan wanita dann kanak-kanak yang banyak diuar-uarkan melalui media sosial", Hamzah berucap menyampaikan Amanat Tahun Baharu 2022 KDN di sini.Tambahnya lagi, kajian semula beberapa dasar termasuk akta dan prosedur operasi standard (SOP) tertentu perlu dilaksanakan agar KDN sentiasa relevan, efisien dan sistematik.Antara akta yang akan disemak semula ialah Akta Kesalahan Keselamatan (Langkah-langkah Khas) (SOSMA) 2012, Akta Mesin Cetak dan Penerbitan 1984, Akta Penjara 1995, Akta Agensi Persendirian 1971, dan Akta Pencetakan dan Teks Al-Quran 1986.